title: HMS Hereward

text: "HMS Hereward" lähti 28. toukokuuta yhdessä kuuden muun hävittäjän sekä risteilijöiden "HMS Orionin", "HMS Ajaxin" ja "HMS Didon" kanssa Heraklioniin evakuoimaan siellä olevia joukkoja. Joukot saatiin seuraavan yön kuluessa siirrettyä aluksiin ja alukset valmistautuivat aamuyöllä paluumatkaan. "HMS Imperial" joutui lentokoneiden upottamaksi ja "HMS Herewardiin" osui pommi, joka pudotti aluksen nopeutta. Osaston komentaja päätti jättää vaurioituneen aluksen oman onnensa nojaan, jotta koko osasto ei joutuisi vaaraan. "HMS Hereward" upposi seuranneissa ilmahyökkäyksissä lähellä Kreetan rannikkoa. Aluksen upotessa sai surmansa neljä upseeria ja 72 miehistönjäsentä sekä kuusi upseeria ja 83 miehistönjäsentä joutui sotavangeiksi.


title: Dave Laut

text: Dave Laut (21. joulukuuta 1956 Findlay, Ohio – 27. elokuuta 2009 Oxnard, Kalifornia) oli yhdysvaltalainen kuulantyöntäjä. Laut voitti vuoden 1984 kesäolympialaisissa pronssia kuulantyönnössä ja kultaa vuoden 1979 Pan-Amerikan kisoissa. Hän työnsi ennätyksensä 22,02 elokuussa 1982 Koblenzissa.


title: Dave Laut

text: Laut kuoli vaimonsa ampumana heidän kotipihallaan Kalifornian Oxnardissa 27. elokuuta 2009 ja vaimo tuomittiin murhasta keväällä 2016.


title: HMS Hostile

text: HMS Hostile (viirinumero H55) oli Britannian Kuninkaallisen laivaston H-luokan hävittäjä, joka palveli toisessa maailmansodassa.


title: HMS Hostile

text: Alus tilattiin 13. joulukuuta 1934 Scotts Shipbuilding and Engineering Companyltä Greenockista osana vuoden 1934 laivasto-ohjelmaa. Aluksen valmistuskustannukset olivat 253262 puntaa ilman Amiraliteetin toimittamia ase- ja viestiärjestelmiä.


title: HMS Hostile

text: "HMS Hostile" liitettiin palvelukseen otettaessa H-luokan aluksista muodostettuun Välimeren laivaston 2. Hävittäjälaivueeseen. Alus siirrettiin toukokuussa 1939 Sheernessissä telakalle huoltoon.


title: HMS Hostile

text: "HMS Hostile" oli elokuussa palvelukseen palattuaan koulutuksessa Maltalla ennen paluutaan laivueeseen. Alus määrättiin lokakuussa liittymään Force K:hon Etelä-Atlantille, minkä vuoksi se siirtyi Freetowniin yhdessä "HMS Hardyn", "HMS Heron" ja "HMS Hastyn" kanssa. Se liittyi 15. lokakuuta Freetownissa Force K:hon etsimään saarronmurtajia sekä kaappareita. Alus oli osaston mukana Plata-joen suistossa Saksan laivaston taskutaistelulaivan "Admiral Graf Speen" uppoamisen jälkeen.


title: HMS Hostile

text: "HMS Hostile" lähti 13. tammikuuta 1940 kotimatkalle ja se siirrettiin 26. tammikuuta Chathamin telakalle huoltoon. Alus palasi palvelukseen maaliskuussa ja se liitettiin 22. maaliskuuta Kotilaivastoon, jonka mukana se osallistui Norjan operaatioihin.


title: HMS Hostile

text: "HMS Hostile" suojasi 1. huhtikuuta Plymouthista Greenockiin siirtyviä taisteluristeilijöitä "HMS Repulsea" ja "HMS Renownia". Alus jatkoi seuraavana päivänä matkaansa Scapa Flowhun liittyäkseen laivueeseensa. Se määrättiin 4. huhtikuuta yhdessä "HMS Fearlessin" kanssa suojaamaan risteilijä "HMS Birminghamia" Kotilaivaston etsiessä Saksan laivaston Islantiin matkaavaa osastoa.


title: HMS Hostile

text: "HMS Hostile" liittyi 8. huhtikuuta Vestfjordin edustalla laivueeseensa aloittaen brittien rakentamien miinakenttien valvonnan. Se osallistui 9. huhtikuuta Narvikin ensimmäiseen meritaisteluun sekä lähetti samana päivänä yhdessä "HMS Havockin" kanssa valtausmiehistön hylätylle saksalaiselle kauppalaivalle "SS Rauenfelsille". Alus hinasi seuraavana päivänä vaurioituneen sisaraluksensa "HMS Hotspurin" Lofooteille.


title: HMS Hostile

text: "HMS Hostile" palasi 11. huhtikuuta hinausmatkalta laivueeseensa osallistuen partiointiin Narvikin edustalla. Alus määrättiin 14. huhtikuuta suojaamaan yhdessä "HMS Ivanhoen" kanssa "HMS Bedouinia", joka hinasi pahoin vaurioitunutta "HMS Eskimoa" Skjelfjordiin. Alus suojasi 24. huhtikuuta "HMS Warspitea", joka tuki maajoukkojen taistelua Narvikin alueella tykistöllään.


title: HMS Hostile

text: "HMS Hostile" matkasi 26. huhtikuuta Rosythiin, jossa se siirrettiin seuraavana päivänä telakalle huoltoon. Alus palasi palvelukseen 4. toukokuuta, minkä jälkeen se palasi Norjan rannikolle. Alus siirrettiin 7. huhtikuuta risteilijöiden "HMS Arethusan" ja "HMS Galatean" sekä seitsemän hävittäjän kanssa Harwichiin tukemaan Noren osastoa. Alus siirrettiin 14. huhtikuuta laivueen mukana Välimeren laivastoon. Alus lähti 17. huhtikuuta matkalle Plymouthista yhdessä "HMS Hastyn", "HMS Havockin", "HMS Herewardin", "HMS Heron" ja "HMS Hyperionin" kanssa liittyäkseen Välimeren laivastoon Aleksandriassa.


title: HMS Hostile

text: "HMS Hostile", "HMS Dainty", "HMS Defender", "HMS Hasty", "HMS Hyperion", "HMS Ilex", "HMS Imperial", "HMS Janus", "HMS Juno", "HMAS Vampire" ja "HMAS Voyager" suojasivat 7. kesäkuuta Välimeren laivastoa, joka suojasi operaatiossa ME1 Maltalta Aleksandriaan saattueet MF1 ja MS1. Alus kuului seuraavana päivänä lippulaiva "HMS Warspiten" suojaksi muodostettuun Force D:hen. Alus osallistui 9. kesäkuuta Calabrian taisteluun, joka päättyi ratkaisemattomana.


title: HMS Hostile

text: "HMS Hostile" osallistui 17. elokuuta 1940 Bardian pommitukseen. Alus siirrettiin 22. elokuuta yhdessä "HMS Heron", "HMS Mohawkin" ja "HMS Nubianin" kanssa Gibraltarille Force H:hon avustamaan täydennysten siirron suojaamista operaatio Hatsissa. Se osui seuraavana päivänä matkalla miinaan miinakentässä AN.5, jonka olivat muutamaa päivää aiemmin laskeneet Italian laivaston hävittäjät "Maestrale", "Grecale", "Libeccio" ja "Scirocco". Alus vaurioitui pahoin miinan räjähtäessä ja viisi miehistönjäsentä sai surmansa ja kolme haavoittui. "HMS Mohawk" pelasti aluksen eloonjääneet ja "HMS Hero" upotti sen kahdella torpedolla Bonin niemimaasta kaakkoon.


title: Nils Wikberg (taidemaalari)

text: Nils Gustaf Waldemar Wikberg (5. lokakuuta 1907 Viipuri – 20. toukokuuta 1971) oli suomalainen taidemaalari.


title: Nils Wikberg (taidemaalari)

text: Wikberg opiskeli Akseli Gallen-Kallelan johdolla 1927–1931 sekä Pariisissa Académie Colarossissa 1928–1929. Hän avusti Gallen-Kallelaa 1927–1928 Kansallismuseon freskojen esitöissä. Wikberg toimi Viipurin taiteenystäväin piirustuskoulun opettajana 1931.


title: Nils Wikberg (taidemaalari)

text: Wikberg jäi talvisodan aikana helmikuussa 1940 venäläisten sotavangiksi ja pääsi palaamaan Suomeen saman vuoden huhtikuussa. Hän kirjoitti kokemuksistaan kirjan nimeltä "Jag var krigsfånge" ("Olin sotavankina"). Wikberg kertoi kirjassaan venäläisten pahoinpidelleen häntä kuulusteluissa niin että hän menetti hampaitaan. Venäläiset yrittivät lopulta värvätä häntä vakoilijaksikin.


title: Nils Wikberg (taidemaalari)

text: Wikbergin vanhemmat olivat hovioikeudenneuvos Einar Gustaf Wikberg ja Eva Lydia Sofia o.s. Walldén.


title: Alfhild (prinsessa)

text: Alfhild on Saxo Grammaticuksen teoksessa "Gesta Danorum" kuninkaantytär, jota kuningas Alf kosiskelee. Viktor Rydbergin mukaan tarina heijastelee muinaispohjoismaista tarua Heimdall-jumalasta.


title: Alfhild (prinsessa)

text: Johanne Hildebrandt on kirjoittanut kaunokirjallisen trilogian "Sagan om Valhalla", jossa Alfhild on Alfheimin kuningatar ja naimisissa Sigvard Vittfarnen kanssa.


title: Iago Falque

text: Iago Falque Silva (s. 4. huhtikuuta 1990 Vigo, Pontevedran maakunta, Espanja) on espanjalainen jalkapalloilija, joka edustaa Italian Serie A:n AS Romaa lainalla Genoasta. Pelipaikaltaan Falque on hyökkäävä keskikenttäpelaaja.


title: Iago Falque

text: Falque äiti on poliitikko Carmela Silva.


title: Iago Falque

text: Falque on Barcelonan kasvatti ja debytoi seuran B-joukkueessa kaudella 2007–2008, jolloin joukkuetta valmensi Josep Guardiola. Kesällä 2008 hän siirtyi italialaiseen Juventukseen ilmaisella siirrolla Barcelona B:n uuden valmentajan Luis Enriquen ilmoitettua, että tuolloin edelleen juniori-ikäinen Falque ei kuuluisi seuraavalla kaudella hänen suunnitelmiinsa. Juventuksessa hän pääsi harjoittelemaan edustusjoukkueen kanssa ja sai vastuuta muutamissa edustusjoukkueen harjoitusotteluissa, mutta pelasi kauden 2008–2009 seuran alle 20-vuotiaiden joukkueen (Primavera) kanssa.


title: Iago Falque

text: Kauden 2009–2010 ensimmäiseksi puoliskoksi Falque lainattiin sarjanousija Bariin ja kaudeksi 2010–2011 espanjalaisen Villarrealin B-joukkueeseen. Villarreal B:n kanssa hän pelasi 36 ottelua ja teki 11 maalia Espanjan toiseksi korkeimmalla sarjatasolla Segunda Divisiónissa.


title: Iago Falque

text: Elokuussa 2011 Falque lainattiin koko kauden mittaisella sopimuksella Valioliigan Tottenhamiin. Hän debytoi Tottenhamin riveissä 15. syyskuuta 2011 Eurooppa-liigan ottelussa PAOKia vastaan. Siirrosta tehtiin pysyvä tammikuussa 2012, minkä jälkeen hänet lainattiin sarjatasoa alemmas Southamptoniin. Falque palasi Tottenhamiin kaudeksi 2012–2013 ja teki Valioliiga-debyyttinsä 9. joulukuuta 2012 Evertonia vastaan.


title: Iago Falque

text: Tammikuussa 2013 Falque lainattiin Espanjan Segunda Divisiónissa pelanneeseen Almeríaan, jota hän oli nostamassa Primera Divisióniin kauden päätteeksi. Hän pelasi 18 sarjaottelussa ja neljässä nousukarsintaottelussa ja teki kaksi maalia. Kaudeksi 2013–2014 Falque lainattiin jälleen kotimaahansa, Primera Divisiónin Rayo Vallecanoon.


title: Iago Falque

text: Falque on pelannut useita otteluita Espanjan juniorimaajoukkueissa ja oli voittamassa alle 17-vuotiaiden Euroopan-mestaruutta vuonna 2007. Hän oli mukana myös vuoden 2007 alle 17-vuotiaiden maailmanmestaruuskilpailuissa, jossa Espanja sai hopeaa, vuoden 2009 alle 19-vuotiaiden Euroopan-mestaruuskilpailuissa ja vuoden 2009 alle 20-vuotiaiden maailmanmestaruuskilpailuissa.


title: Šantung

text: Šantung voi tarkoittaa seuraavia:


title: Taikatyttögenre

text: Taikatyttögenre (魔法少女, mahō shōjo, "maagiset tytöt", "noitatytöt") on mangan ja animen tyylisuunta, jonka tärkein elementti on taikavoimat nuorilla tytöillä.


title: Taikatyttögenre

text: Teoksen päähenkilöllä on tyypillisesti kaksoishenkilöllisyys. Arkielämässä hän esimerkiksi on tavallinen koululainen, mutta tilanteen vaatiessa hän muuntautuu toiseksi minäkseen, jolla on poikkeuksellisia kykyjä. Erityisvoimiensa avulla hän selvittää ongelma- tai vaaratilanteen palatakseen sitten takaisin arkiseen olemukseensa.


title: Taikatyttögenre

text: Kyseessä voi olla myös ryhmä, jonka jäsenillä on kullakin jokin erikoiskyky. Muuntautuminen tapahtuu jonkin taianomaisen keinon avulla, joka voi olla esimerkiksi yhteenkokoontuminen, esine tai erityinen sana tai loitsu. Hahmon kyvyt voivat olla perittyjä tai keino löydetään sattumalta, mutta sattuma voi osoittautua lopulta näennäiseksi. Päähenkilöllä tai -henkilöillä on tavallisesti neuvonantaja, joka niin ikään esiintyy toisessa hahmossa tai saapuu pyynnöstä.


title: Taikatyttögenre

text: Kaksoishenkilöllisyyden salaaminen, taikatytön tehtävän luonne sekä hänen alkuperänsä ovat usein keskeisiä elementtejä tarinankuljetuksessa mahdollisine ristiriitoineen arjessa ja ihmissuhteissa. Varsinaisen juonen ohella tarinassa on tavallisesti syvyyttä tuovia piirteitä. Tällaisia ovat esimerkiksi tehtävien ja vastuun mukanaan tuoma henkinen kasvaminen sekä suhde ystäviin ja itsensä hyväksyminen. Jos tarinassa on pääosassa ryhmä, teemoina voivat olla yhteistyön ja solidaarisuuden merkitys tai kielteisesti itsekkyyden ja omanedun tavoittelu. Näiden elementtien painotus vaihtelee tarinan juonen ja luonteen mukaisesti.


title: Bowmore

text: Bowmore () on skotlantilainen viskitislaamo, joka sijaitsee Islayn saarella Loch Indaalin kaakkoisrannalla. Bowmore on yksi vanhimmista toiminnassa olevista viskinvalmistajista; sen kerrotaan aloittaneen vuonna 1779. Tislaamon omistaa holdingyhtiö Morrison Bowmore Distillers Ltd, jonka omistaja on vuodesta 1994 ollut japanilainen juoma-alan yritys Suntory. Morrison Bowmore omistaa myös Auchentoshanin ja Glen Gariochin tislaamot ja tuottaa McClelland’s Single Malt -mallasviskisarjaa.


title: Bowmore

text: Bowmoren viskeissä käytetään Lagganjoen vettä ja tislaamo käyttää osittain edelleen perinteistä lattiamallastamoa, Bowmoren käyttämästä ohrasta mallastetaan itse. Loput tuotetaan Port Ellenin mallastamolla. Bowmoren mallasviskituotemerkkejä ikämerkittyjen tuotteiden lisäksi ovat muun muassa Enigma, Legend, Surf ja Darkest.


title: Energeia

text: Energeia () on antiikin filosofian tekninen termi, joka tarkoittaa toiminnallista aktuaalisuutta. Termi on peräisin Aristoteleen teoksista.


title: Energeia

text: "Energeia" on sanan energia alkuperä, mutta sanan merkitys on muuttunut ajan kuluessa niin, ettei sen nykyinen käyttö juurikaan auta alkuperäisen aristoteelisen termin ymmärtämisessä. "Energeian" vastakohta on "dynamis", potentiaalisuus.


title: Energeia

text: Aristoteleen kehittämän termin "energeia" kaksi osaa "en" (-ssa) ja "ergeia" (sanasta "ergon", teko) viittaavat johonkin, joka on ”teossa” eli aktiivisena. "Energeia" käännetään yleensä ”aktuaalisuudeksi”, joskus ”aktuaaliseksi toiminnaksi” tai ”toiminnaksi”.


title: Energeia

text: "Energeia" on se aktuaalisuus, joka tekee jostakin entiteetistä sen mikä se on. Aristoteleen oman esimerkin mukaisesti pronssi on potentiaalisesti ("dynamei") patsas, ennen kuin kuvanveistäjä on antanut sille patsaan muodon, ja aktuaalisesti ("energeiai") patsas sen jälkeen kun se on saanut muotonsa.


title: Energeia

text: Tarkemmin ottaen "energeia" viittasi Aristoteleella toiseen aktuaalisuuteen erotuksena "entelekheiasta", ensimmäisestä aktuaalisuudesta, joka käännetään joskus ”toteutuneisuudeksi”. Näitä kahta termiä käytetään kuitenkin usein lähes synonyymisesti merkitsemään aktuaalisuutta. Aristoteles asettaa "energeian" useissa kohdissa potentiaalisuutta eli "dynamista" sekä "heksistä" vastaan. "Energeiaa" verrataan joskus liikkeeseen ("kinesis") sekä muutokseen.


title: Energeia

text: Aristoteleen mukaan nautinto koostuu ihmisen ruumiin ja sielun "energeiasta": se on ”luonnonmukaisen toimintavalmiuden ("heksis") aktuaalista toimintaa ("energeia")”. Tämän vuoksi hän katsoi, että syöminen on nautinnollista siksi, että se mahdollistaa ihmisen ruoansulatusjärjestelmän täyden toiminnan; seksi on nautinnollista siksi, että se mahdollistaa sukupuolielinten täyden toiminnan; ja sellaiset toiminnat kuten matematiikan opiskelu ja taideteosten ihailu ovat nautinnollisia, koska ne ovat "energeiaa" suhteessa mieleen.


title: Energeia

text: Plotinos pyrki "Enneadeissaan" yhdistämään Aristoteleen ajattelun Platonin dialektiikkaan. Plotinos ei voinut yhdistää "energeiaa" Aristoteleen tavoin ensimmäiseen todellisuuteen ja kaikkeen olevaan, koska hänelle ensimmäinen todellisuus oli Yksi, tai monadi. Sen sijaan hän yhdisti "energeian" toiseen todellisuuteen ja ykseyteen moneudessa. Yksi sen sijaan oli dynaaminen voima ("dynamis tōn pantōn"). Plotinos vaikuttaa yhdistäneen "energeian" sekä tekemisen ("poiein") kategorian toisiinsa.


title: Energeia

text: Gregorios Palamas erotti Jumalan "energeiat" hänen olemuksestaan puolustaessaan ortodoksisen kirkon hesykastista käytäntöä. Hänen mukaansa Jumala, joka on muuten tuntematon ja jolla on todellisuudet Isä, Poika ja Pyhä henki, vaikuttaa luotuun maailmaan erilaisten energiaa muistuttavien manifestaatioiden kautta. Tällaisia ovat muun muassa Jumalan rakkaus, Jumalan tieto ja jumalallinen valo. Ajatus ei ollut Gregorioksen oma, vaan hän kirjoitti sille puolustuksen ja toi sen osaksi kirkon oppia.


title: Kein Schöner Land In Dieser Zeit

text: Kein Schöner Land In Dieser Zeit on saksalaisen laulajan Heinon studio-albumi vuodelta 1967.


title: Mikroevoluutio

text: Mikroevoluutio on evoluutiobiologian termi, jolla tarkoitetaan lajitasoa alempaa evolutiivista muutosta. Se ei ole makroevoluution eli uusien lajien syntyyn johtavan evoluution vastakohta, koska sillä tarkoitetaan aivan samoja eliöiden geneettisiä muutoksia tarkasteltuna lajirajojen yli.


title: Kanta-Hämeen vuoden kylä

text: Kanta-Hämeen vuoden kylä on kunnianimitys, jonka Hämeen kylät ry ja Hämeen liitto myöntävät vuosittain yhdelle Kanta-Hämeen maakunnan kylälle.


title: Kanta-Hämeen vuoden kylä

text: Kanta-Hämeen vuoden kyliksi ovat tulleet valituiksi seuraavat kylät:


title: Matsya

text: Matsya (; ) on hindulaisuudessa Vishnun ensimmäinen ruumiillistuma. Se oli nimensä mukaisesti kala, joka hindujen vedenpaisumuskertomuksessa näyttäytyi auringonjumalan pojalle, kuningas Vaivasvata Manulle ja kehotti tätä ottamaan kaiken elollisen laivaan turvaan vedenpaisumukselta ja sitä seuranneilta katastrofeilta. Matsya myös haki meren syvyyksistä sinne jääneet Vedat.


title: Matsya

text: Matsyan tarina kerrotaan Matsya Puranassa. Hänet kuvataan hahmona, jossa yhdistyvät kala ja ihminen.


title: Kaukalopikaluistelu talviolympialaisissa 1994

text: Vuoden 1994 talviolympialaisissa kilpailtiin kaukalopikaluistelussa kuudessa eri lajissa, joita olivat miesten sekä naisten 500 m, 1000 m, miesten 5000 m (4 × 1250 m) viesti ja naisten 3000 m (4 × 750 m) viesti. Eniten mitaleita sai Etelä-Korea neljällä kullalla, yhdellä hopealla ja yhdellä pronssillaan.


title: Autokansi

text: Autokannet ovat autolautoilla olevia kansia, joilla kuljetetaan ajoneuvoja ja muutakin rahtia. Ne sijaitsevat yleensä laivan alemmilla kansilla. Autokansilta pääsee portaikkoja tai hissejä käyttäen ylempien kansien matkustustiloihin. Autolautalla on laivan keulassa ja perässä portit, joista ajoneuvot ajetaan sisään tai ulos laivan ollessa satamassa. Tällaista alusta kutsutaan ro-ro-alukseksi. Joillain aluksilla voidaan kuljettaa autojen lisäksi myös rautatiekalustoa autokannella olevien kiskojen ansiosta. Tämäntyyppisiä aluksia kutsutaan junalautoiksi.


title: Autokansi

text: Turvallisuuden vuoksi Suomessa autokannella oleskelu on matkan aikana kielletty. Käsijarru on pidettävä päällä, ja asuntoautojen sekä -vaunujen kaasupullojen päänventtiilien on oltava suljettuina.


title: Autokansi

text: Autokansilla olevan avoimen tilan vuoksi autolautat ovat herkempiä vuodoille. Veden tulviminen autokannelle on aiheuttanut muun muassa "M/S Herald of Free Enterprisen" ja "M/S Estonian" uppoamiset. "Estonian" onnettomuuden jälkeen asetettiin lastilauttojen vuotovakavuudelle, keulaporttien ja avattavien ramppien lukituksille sekä lukitusten valvonnalle tiukemmat vaatimukset. "M/S Jan Heweliuszin" uppoamisen syynä oli myös autokansi, kun lasti pääsi liikkumaan myrskyssä, mikä kaatoi aluksen.


title: Bret M. Whitney

text: Bret M. Whitney (s. 27. marraskuuta 1955 on yhdysvaltalainen lintutieteilijä ja luonto-opas.


title: Bret M. Whitney

text: Whitney on tutkinut neotrooppisen alueen linnustoa pitkään ja on julkaissut useita tieteellisiä artikkeleita, kuten uuden tapakulolajin "A new Scytalopus tapaculo (Rhinocryptidae) from Bolivia, with notes on…" ja uuden sääskikerttulajin ("Polioptilidae") esittelyt "A new species of gnatcatcher from white-sand forests of northern Amazonian…". Hän on ollut myös toimittamassa äänikirjoja "Voices of New World Parrots", "Voices of Costa Rican Birds: Caribbean Slope" ja "Sounds of Neotropical Rainforest Mammals".


title: Bret M. Whitney

text: Whitney kuvaili valko-otsatapakulon ("Scytalopus schulenbergi") vuonna 1994.


title: Niko Aaltonen

text: Niko Aaltonen (s. 1974, Turku) on turkulainen poliitikko. Koulutukseltaan Aaltonen on tradenomi.


title: Niko Aaltonen

text: Aaltonen aloitti toiminnan Turun kunnallispolitiikassa Puolalanmäen Kokoomusnuorissa 1990-luvulla. Tuosta hetkestä lähtien Aaltonen on toiminut erilaisissa luottamustehtävissä.


title: Niko Aaltonen

text: Aaltonen toimii myös Turun kunnallispolitiikassa kaupunginvaltuutettuna, kaupunkisuunnittelu- ja ympäristölautakunnan puheenjohtajana, kokoomuksen valtuustoryhmän varapuheenjohtajana sekä useissa muissa luottamustehtävissä. Keväästä 2015 alkaen hän on myös toiminut Turun ammattikorkeakoulun hallituksen puheenjohtajana.


title: Niko Aaltonen

text: Aaltonen on toiminut tammikuusta 2009 alkaen Tradenomiliiton hallituksen puheenjohtajana ja tammikuusta 2010 alkaen ensimmäisenä Tradenomiliiton edustajana Akavan hallituksessa. Aikaisemmin Aaltonen on toiminut Tradenomiliiton hallituksen ensimmäisenä varapuheenjohtajana vuosina 2007–2008.


title: Hans Christian Andersen -palkinto

text: Hans Christian Andersen -palkinto on kansainvälinen kirjallisuuspalkinto, jota IBBY ("International Board on Books for Young People") jakaa kahden vuoden välein ansioista lastenkirjallisuudessa. Palkintoa jaetaan kahdessa kategoriassa: kirjailijat ja kuvittajat.


title: Hans Christian Andersen -palkinto

text: Palkinto on nimetty tanskalaisen saduistaan tunnetun Hans Christian Andersenin mukaan ja voittajat saavat kultaisen mitalin Tanskan kuningattarelta.


title: Hans Christian Andersen -palkinto

text: Hans Christian Andersen -palkintoa on jaettu kirjailijoille vuodesta 1956 lähtien.


title: Hans Christian Andersen -palkinto

text: Hans Christian Andersen -palkintoa on jaettu kuvittajille vuodesta 1966 lähtien.


title: Thunderbolt (sarjakuvahahmo)

text: Thunderbolt on sarjakuvahahmo, jonka seikkailuja julkaisi alun perin Charlton Comics -yhtiö alkaen vuodesta 1966. Sen ensimmäinen esiintyminen nähtiin "Peter Cannon... Thunderbolt" -lehden ensimmäisessä numerossa vuonna tammikuussa 1966, osana Charltonin toimittaja Dick Giordanon ideoimaa "Action Heroes" -supersankarisarjaa. Yhtiö myi hahmon monien muiden mukana kuitenkin DC Comicsille vuonna 1983.


title: Thunderbolt (sarjakuvahahmo)

text: Thunderbolt oli ensimmäisiä supersankareita, jonka toimintaan yhdistettiin itämaista mystiikkaa. Thunderbolt toimi Vartijat-sarjakuvaromaanin "Ozymandias"-hahmon esikuvana.


title: Thunderbolt (sarjakuvahahmo)

text: Peter Cannon oli orpolapsi, jonka Himalajalla asuvat munkit kasvattivat luostarissa. Hänen vanhempansa olivat tätä ennen joutuneet "Black Plague" -nimisen superroiston uhreiksi ja kuolleet. Kun Thunderbolt oli saavuttanut fyysisen ja henkisen täydellisyyden tason, munkit opettivat hänelle vanhoista kirjoituksista unohdettuja taitoja. Ne opittuaan hän matkasi Amerikkaan uskollisen ystävänsä Tabun kanssa ja aloitti uransa Thunderboltina.


title: Thunderbolt (sarjakuvahahmo)

text: Hahmon oikeuksien siirryttyä DC:lle, se esiintyi kaksi vuotta "The Crisis Of Infinite Earth" -sarjassa vuosina 1985–1986, ennen kuin sai oman lehtensä vuonna 1992. Se ei kuitenkaan menestynyt odotetusti ja lopetettiin 12 osan jälkeen. Hahmo ei kuitenkaan kadonnut täysin, sillä esiintyi toisinaan Oikeuden Puolustajat -ryhmän jäsenenä. Hahmo kuoli yhdessä Kapteeni Atomin kanssa myöhemmin.


title: Lumilautailu talviolympialaisissa 2002

text: XIX talviolympialaisten lumilautailussa vuonna 2002 järjestettiin neljä kilpailutapahtumaa, miesten sekä naisten lumikouru ja parisuurpujottelu. Yhdysvallat otti kolmoisvoiton miesten lumikourussa. Yhdysvallat menestyi lumilautailussa parhaiten ottaen kaksi kultaa, yhden hopean ja kaksi pronssia.


title: Rutalahti

text: Rutalahti on kylä Joutsassa. Rutalahti sijaitsee Päijänteen Rutalahden rannalla. Jyväskylään kylästä on matkaa noin 40 kilometriä. Rutalahti on tunnettu kyläläisten yritteliäisyydestä ja talkoohengestä sekä tanssilava Letkaliiteristä. Rutalahden kylä on valittu kahdesti Keski-Suomen vuoden kyläksi: vuosina 1997 ja 2008 ja valtakunnan toiseksi vuonna 2008. Rutalahden Nuorisoseura pyörii myös aktiivisena. Se on valittu Keski-Suomen parhaaksi vuosina 1985, 2006, 2007 ja 2015 sekä valtakunnan parhaaksi 2015. Rutalahdessa on nykyisin noin 200 asukasta, minkä lisäksi on runsaasti lomalaisia.


title: Rutalahti

text: Rutalahti kuului vuoteen 1936 asti Korpilahteen, josta se siirtyi Leivonmäen kuntaan. Vuoden 2007 kuntaliitoksen myötä Rutalahdesta tuli osa Joutsaa.


title: Salomoninkakadu

text: Salomoninkakadu ("Cacatua ducorpsii") on keskikokoinen oseanialainen papukaija.


title: Salomoninkakadu

text: Linnun pituus on 31 cm ja paino 290–415 g. Sen höyhenpuku on kokonaan valkoinen, pään ja rinnan höyhenet toisinaan lohenpunertavat ja siipien ja pyrstön alapinta kellanvalkoiset. Paljas rengas silmän ympärillä on sininen, nokka vaaleanharmaa, koivet harmaat ja iiris koiraalla tummanruskea, naaraalla punertava. Päälaen töyhtö nousee pystyyn, kun lintu on kiihtynyt.


title: Salomoninkakadu

text: Salomoninkakadut elävät Salomonsaarilla Oseaniassa. Niiden elinympäristön ala on 20 000–50 000 neliökilometriä ja populaation koko on noin 100 000 yksilöä.


title: Salomoninkakadu

text: Laji on yleinen monenlaisissa metsissä ja puutarhoissa, etenkin alavilla mailla, ja sitä tavataan 1 700 m:n korkeudelle merenpinnasta.


title: Salomoninkakadu

text: Pesä on puunkolossa. Munamäärä on kaksi, joskus kolme. Haudonta-aika on 25 päivää ja poikaset jättävät pesän 62 päivää vanhoina.


title: Salomoninkakadu

text: Ruokavalio on monipuolinen ja koostuu siemenistä, pähkinöistä, hedelmistä, marjoista, kukista, silmuista sekä hyönteisistä ja niiden toukista.


title: Sinisilmäkakadu

text: Sinisilmäkakadu ("Cacatua ophthalmica") on uhanalainen oseanialainen kakadu.


title: Sinisilmäkakadu

text: Linnun pituus on 50 cm ja paino 500–570 g. Sen höyhenpuku on kokonaan valkoinen, päässä ja niskapuolella olevassa töyhdössä voi olla keltaisia höyheniä. Paljas alue silmän ympärillä on sininen, nokka tummanharmaa, koivet harmaat ja iiris koiraalla tummanruskea, naaraalla punertava.


title: Sinisilmäkakadu

text: Sinisilmäkakadut elävät Bismarckinsaarilla Papua-Uusi-Guineassa. Populaation koko on noin 10 000 yksilöä. Laji on vaarantunut elinympäristön tuhoutumisen takia, sillä suuret alat sademetsiä on raivattu ja istutettu öljypalmulle viimeisten 30 vuoden aikana.


title: Sinisilmäkakadu

text: Alavien maiden sademetsät kilometrin korkeudelle merenpinnasta.


title: Sinisilmäkakadu

text: Pesä on puunkolossa. Munamäärä on kaksi, joskus kolme.


title: Sinisilmäkakadu

text: Ruokavalio on monipuolinen ja koostuu siemenistä, pähkinöistä, hedelmistä, marjoista sekä luultavasti myös hyönteisistä ja niiden toukista.


title: Valkokakadu

text: Valkokakadu ("Cacatua alba") on oseanialainen kakadu.


title: Valkokakadu

text: Linnun pituus on 46 cm ja paino noin 550 g. Sen höyhenpuku on kokonaan valkoinen, lukuun ottamatta hentoa keltaista sävyä siipien alapinnoilla. Paljas alue silmän ympärillä on hieman sinertävä, nokka tummanharmaa, koivet harmaat ja iiris koiraalla tummanruskea, naaraalla punertava. Taaksepäin kaartuva komea töyhtö on myös valkoinen.


title: Valkokakadu

text: Valkokakadut elävät Indonesian itäosassa Halmaheran, Bacanin, Ternaten, Tidoren, Kasirutan ja Mandiolen saarilla. Populaation koko on noin 43 000– 183 000 yksilöä. Laji on vaarantunut pääasiassa lemmikkieläinkaupan takia, sillä esimerkiksi vuonna 1991 pyydystettiin noin 6 600 yksilöä kaupallisiin tarkoituksiin, mutta myös elinympäristön tuhoutumisen takia, sillä suuret alat sademetsiä on raivattu ja muokattu viljelysmaiksi sekä asutettu.


title: Valkokakadu

text: Alavien maiden metsät 900 metrin korkeudelle merenpinnasta.


title: Valkokakadu

text: Pesä on puunkolossa. Vankeudessa naaras munii kaksi munaa, joita molemmat puolisot hautovat yhteensä noin neljä viikkoa. Myös poikasia emot hoitavat yhdessä, ja ne lähtevät pesästä noin kolmen kuukauden ikäisinä.


title: Valkokakadu


title: João Rodrigues

text: João Rodrigues voi viitata seuraaviin henkilöihin.


title: Confession

text: Confession on Ill Niñon toinen studioalbumi joka julkaistiin vuonna 2003. Albumi vieraili sijalla #37 Billboard 200 -listalla myyden 27 863 kopiota ilmestymisviikollaan. Confession on yhtyeen parhaiten menestynyt albumi tähän päivään mennessä, myytyään kokonaisuudessaan lähes 500 000 kopiota joka ylsi kultalevyrajaan Yhdysvalloissa.


title: Confession

text: Levyn kappale "How Can I Live" on julkaistu myös "Freddy vs. Jason" -elokuvan soundtrackilla.


title: Inka Grings

text: Inka Grings (s. 31. lokakuuta 1978 Düsseldorf) on saksalainen, pelaajauransa lopettanut jalkapalloilija, joka pelasi hyökkääjänä.


title: Inka Grings

text: Grings edusti vuodesta 1995 alkaen pitkään Bundesliiga-joukkue FCR 2001 Duisburgia. Aiemmin hän pelasi Garather SV:ssa ja TSV Eller 04:ssa. Grings voitti Duisburgissa Saksan mestaruuden 2000, Saksan cupin 1998, 2009 ja 2010 sekä naisten UEFA Cupin 2009. Hän oli kuudesti Bundesliigan paras maalintekijä ja teki vuoden 2011 alussa jo uransa 350. Bundesliiga-maalin. Kesällä 2012 Grings siirtyi sveitsiläiseen FC Zürichiin. Myöhemmin hän edusti vielä yhdysvaltalaista Chicago Red Starsia sekä 1. FC Kölniä.


title: Inka Grings

text: Grings debytoi Saksan maajoukkueessa 1996 ja pelasi 96 maaottelua, joissa hän teki 64 maalia. Grings on voittanut maajoukkueessa Euroopan-mestaruuden vuosina 2005 ja 2009. Hän oli molempien kisojen paras maalintekijä ja 2009 Grings valittiin myös turnauksen parhaaksi pelaajaksi. Hän teki turnauksessa kuusi maalia, joista kaksi loppuottelussa. Grings on saavuttanut myös olympiapronssia vuonna 2000.


title: Inka Grings

text: Grings valittiin Saksan parhaaksi naispelaajaksi kausina 1998–1999, 2008–2009, 2009–2010. Hän voitti Bundesliigan maalikuninkuuden kausina 1998–1999 (25 maalia), 1999–2000 (38 maalia), 2002–2003 (20 maalia), 2007–2008 (26 maalia), 2008–2009 (28 maalia) ja 2009–2010 (25 maalia).


title: João Rodrigues (lähetyssaarnaaja)

text: João Rodrigues (1561–1633) oli portugalilainen jesuiitta, joka toimi lähetyssaarnaajana Japanissa. Hän kirjoitti elämänsä aikana lukuisia kirjoja ja oli merkittävä tekijä japani–portugali-sanakirja "Nippo Jishon" laatimisessa. Hän myös kokosi japanin kielen kieliopin teokseen "Arte da Lingoa de Iapam".


title: João Rodrigues (lähetyssaarnaaja)

text: James Clavellin kirjoittamassa "Shōgun"-romaanissa ja sen pohjalta tehdyssä televisiosarjassa esiintyvä ”Martin Alvito” perustuu löyhästi Rodriguesiin.


title: Orchis

text: Orchis voi tarkoittaa:


title: Tyttö ja helmikorvakoru (kirja)

text: Tyttö ja helmikorvakoru () on yhdysvaltalaisen Tracy Chevalierin vuonna 1999 julkaistu romaani. Teos on ilmestynyt Arja Gothonin suomentamana ja Otavan kustantamana 2001. Kirjan tapahtumat sijoittuvat 1600-luvun Hollantiin ja kertovat mielikuvituksellisen tarinan yhdestä hollannin kuuluisimmista taiteilijoista, Johannes Vermeeristä ja tämän kuvitteellisesta suhteesta salaperäisen tytön kanssa, joka poseeraa taiteilijan kuuluisimmassa teoksessa.


title: Tyttö ja helmikorvakoru (kirja)

text: Kirja alkaa, kun 16-vuotias hollantilaistyttö Griet lähetetään perheensä rahapulan vuoksi piiaksi taidemaalari Vermeerin perheeseen. Grietin elämä muuttuu täysin, ensimmäistä kertaa perheensä hoivissa oleva tyttö joutuu kokemaan olevansa muita alempiarvoinen. Vermeerin ärtyisän vaimon komentelussa on kestämistä, mutta vähitellen Griet tottuu elämäänsä piikana. Ajan myötä hän tutustuu myös talon salaperäiseen ja vetäytyvään herraan, itse Vermeeriin. Griet ihailee kaikkea isännässään, joka ottaa hänet avukseen maalarin työssään. Tämä järjestely ei kuitenkaan miellytä kaikkia - eikä piikatytön pitäisi koskaan unohtaa taustaansa.


title: Tyttö ja helmikorvakoru (kirja)

text: Griet - Griet on kaunis ja suurisilmäinen, 16-vuotias tyttö. Hän pitää tunteensa omana tietonaan, ja noudattaa soveliaita tapoja. Griet ei ole kuitenkaan kovinkaan ujo, vaan tarpeen vaatiessa puhuu suunsa puhtaaksi. (Kirjassa Griet esittää "Turbaanipäisen tytön" tyttöä, vaikka todellisuudessa kuvan tytön henkilöllisyys on tuntematon.)


title: Tyttö ja helmikorvakoru (kirja)

text: Johannes Vermeer – Arvostettu taidemaalari ja yhdentoista lapsen isä. Vermeer vetäytyy useimmiten omiin oloihinsa. Hän on vaitelias, komea ja rauhallinen mies.


title: Tyttö ja helmikorvakoru (kirja)

text: Catharina Vermeer – Taiteilijan kaunis vaimo. Catharina on usein huonolla päällä, mikä saattaa johtua siitä, että hän on lähes aina raskaana. Catharina on hieman kömpelö, minkä takia hänen miehensä ei päästä vaimoaan ateljeehensa. Catharina ei pidä juurikaan Grietistä.


title: Tyttö ja helmikorvakoru (kirja)

text: Pieter – Lihakauppiaan komea ja mukava poika, joka on ihastunut Grietiin.


title: Tyttö ja helmikorvakoru (kirja)

text: Tanneke – Grietin lisäksi Vermeerin perheen ainoa palvelija. Tanneke esittää naista, joka poseeraa Vermeerin taulussa . Hän on noin kolmekymmentävuotias, tomera nainen. Aluksi hänestä Griet on kelpo tyttö, mutta erinäisten tapahtumien jälkeen hän ei enää pidä Grietistä lainkaan.


title: Waterloo Sunset

text: Waterloo Sunset [] on brittiläisen The Kinksin suuri singlehitti vuoden 1967 "Something Else by The Kinks" -albumilta. Kappaleen on säveltänyt ja sanoittanut yhtyeen keulahahmo Ray Davies, jonka kenties suurin luomisvire osui vuosiin 1966–68. Monet musiikkialan kriitikot pitävät sävellystä hänen parhaanaan. Laulun nimeksi piti alun perin tulla ”Liverpool Sunset”. The Beatlesin ehdittyä keväällä 1967 julkaista singlensä ”Penny Lane”/”Strawberry Fields Forever”, muutti Davies oman kappaleensa nimen ja sanoitusta, koska Beatlesin kumpikin laulu kertoi Liverpoolista.


title: Waterloo Sunset

text: ”Waterloo Sunsetista” on tehty lukuisia cover-versioita, joista kuuluisin lienee Cathy Dennisin esitys, joka nousi brittilistalla sijalle 11 maaliskuussa 1997.


title: Waterloo Sunset

text: ”Waterloo Sunsetin” sanoituksessa esiintyvät Terry ja Julie tapaavat joka perjantai Lontoossa sijaitsevalla Waterloon rautatieasemalla. Ehkä he ovat vain kasvoja väkijoukossa, mutta aseman ihmisvilinää tarkkaileva yksinäinen mies kuvittelee mielessään kahden nuoren rakkaustarinan nähden heidät kävelemässä Thames-joen ylittävällä Waterloon sillalla. Ray Daviesin äänessä on uudenlainen pehmeä pohjaväri ja aiemmin hänen hieman ironinen suhtautumisensa lontoolaiseen elämäntapaan antaa nyt tilaa hänen herkemmälle puolelleen. Täydellisyyteen pyrkivänä ihmisenä Davies kävi ennen levytyksen julkaisua palauttamassa mieleensä muistikuviaan Waterloon auringonlaskusta varmistaakseen laulun oikean tunnelman.


title: Waterloo Sunset

text: Yleisesti on uskottu, että laulun henkilöt Terry ja Julie viittaisivat kahteen brittiläiseen näyttelijään, Terence Stampiin ja Julie Christieen, mutta vuonna 2004 Davies kertoi haastattelussa, että Terry on hänen Australiassa asuva serkkunsa. Davies on myös myöhemmin kertonut, että ”Waterloo Sunset” oli ensimmäinen single, jonka kohdalla Kinks ”rikkoi kaavaa”. Yhtye nimittäin teki julkaisun omin päin, tuottajan tietämättä asiasta.


title: Waterloo Sunset

text: ”Waterloo Sunset” nousi Britannian singlelistalla toiseksi toukokuun lopulla 1967. Nousun ensimmäiselle paikalle esti The Tremeloes -yhtyeen ”Silence Is Golden”. Yhdysvalloissa kappale ei noussut Billboard-listalle. Ainakin Australiassa, Itävallassa ja Norjassa se nousi top 10:een.


title: Waterloo Sunset

text: Verkkosivusto Acclaimed Musicin tilastoimalta musiikkikriitikoiden kaikkien aikojen Top 3 000 -listalta ”Waterloo Sunset” löytyy sijalta 57. Vielä parempi on laulun sijoitus "Rolling Stone" -lehden vuonna 2004 julkistamalla listalla. Kuuluisa musiikkokriitikko Robert Christgau on kuvannut kappaletta kauneimmaksi englanninkieliseksi lauluksi.


title: Waterloo Sunset

text:
A-puoli
B-puoli


title: El Seibo

text: El Seibo (myös El Seybo) on provinssi Dominikaanisessa tasavallassa. Siellä on 87 680 asukasta (vuonna 2010) ja sen pinta-ala on 1 788 neliökilometriä. Provinssin pääkaupunki on Santa Cruz de El Seibo.


title: El Seibo

text: El Seibon provinssi on jaettu kahteen kuntaan. Vuonna 1984 provinssin länsiosista muodostettiin Hato Mayorin provinssi.


title: Espaillat

text: Espaillat on provinssi Dominikaanisessa tasavallassa. Siellä on 231 938 asukasta (vuonna 2010) ja sen pinta-ala on 843 neliökilometriä.. Provinssin pääkaupunki on Moca.


title: Espaillat

text: Provinssi on nimetty dominikaanilaisen kirjailijan, lyhyen aikaa maan presidenttinäkin toimineen Ulises Francisco Espaillatin mukaan. Se on jaettu neljään kuntaan.


title: Tyttö ja helmikorvakoru

text: Tyttö ja helmikorvakoru voi tarkoittaa ainakin seuraavia:


title: Turbaanipäinen tyttö

text: Turbaanipäinen tyttö (tunnetaan myös nimellä Tyttö ja helmikorvakoru, ) on hollantilaisen Johannes Vermeerin maalaus. Se on näytteillä Mauritshuisin taidemuseossa Hollannin Haagissa. Maalausta on joskus kutsuttu "Pohjoisen Mona Lisaksi" tai "Hollantilaiseksi Mona Lisaksi".


title: Turbaanipäinen tyttö

text: Maalaus ei ole muotokuva, vaan tronie. Troniet kuvaavat tietyntyyppistä henkilöhahmoa. Tyttö on puettu eksoottiseen pukuun ja hänellä on itämainen turbaani, sekä korvakorunaan epätavallisen suurikokoinen helmi. Johannes Vermeer on kuvannut mestarillisesti tytön kasvojen pehmeyden ja valon kimalluksen kosteilla huulilla ja kiiltävällä korvakorulla.


title: Turbaanipäinen tyttö

text: Vuodesta 2012 maalaus oli osana kiertävää näyttelyä, kun Mauritshuisin tiloja uudistettiin ja laajennettiin. Tuona vuonna se oli Japanissa ja vuosina 2013-2014 Yhdysvalloissa. Maalaus kävi myös Italiassa ennen kuin se palasi sijoilleen Mauritshuisiin, missä sille oli varattu näyttävämpi paikka kuin aikaisemmin.


title: Turbaanipäinen tyttö

text: Maalaus on aiheena Tracy Chevalierin romaanille "Tyttö ja helmikorvakoru" (1999) sekä sen pohjalta tehdylle, Peter Webberin ohjaamalle elokuvalle "Tyttö ja helmikorvakoru" (2003).


title: Hato Mayor

text: Hato Mayor on provinssi Dominikaanisessa tasavallassa. Siellä on 85 017 asukasta (vuonna 2010) ja sen pinta-ala on 1 319 neliökilometriä. Provinssin pääkaupunki on Hato Mayor del Rey.


title: Hato Mayor

text: Hato Mayorin provinssi muodostettiin vuonna 1984 El Seibon provinssin länsiosista. Se on jaettu kolmeen kuntaan.


title: Silver Star

text: Silver Star eli hopeatähti on Yhdysvaltain asevoimien myöntämä ansiomerkki. Sen voi saada "urhoollisuudesta taistelussa Yhdysvaltain vihollista vastaan". Se on myös kolmanneksi korkein taistelussa myönnettävistä kunniamerkeistä.


title: Silver Star

text: Silver Star perustettiin vuonna 1932 korvaamaan vuonna 1918 perustettu Citation Star -kunniamerkki. Tähän mennessä Silver Staria on myönnetty 100 000–150 000 kappaletta. Eniten Silver Stareja ansainnut sotilas on eversti David Hackworth, joka ansaitsi niitä kaikkiaan 10 kappaletta Korean ja Vietnamin sotien aikana.


title: My Scene

text: My Scene on Mattelin valmistama nukkesarja. Nuket tulivat myyntiin hieman sen jälkeen kun MGA Entertainmentilta tulivat Bratz-nuket. Nämä nuket ovatkin ulkonäöltään Barbien ja Bratzin välimaastosta. Näille nukeille on oma sivustonsa. Nukella on tavallista Barbieta hieman normaalia isompi pää. Sarjaan kuuluvat ystävykset Chelsea, Nolee, Madison ja Kennedy. Aiemmin mukana oli myös itse Barbie, mutta hänet korvasi Kennedy.


title: Ahtmaa

text: Ahtmaa () on kylä Kemiön saaressa Salon kaupungin puolella aivan Kemiönsaaren kunnan rajalla. Pieni kylä sijaitsee Halikonlahden rannalla Kemiöntien molemmin puolin.


title: Ahtmaa

text: Ahtmaa on myöhäiskeskiaikainen uudisasutuskylä, joka muodosti Myllyperän kanssa Angelniemen nuorimman vakituisen asutuksen. Kylässä on sijainnut Sapalahden kartanon torppia. Nykyisin Ahtmaan rakennuskanta on 1930-luvun väljästi rakennettuja omakotitaloja, joista monet ovat pientiloja. Ahtmaan kehitys oli pitkään pysähdyksissä sen ollessa osa Halikkoa, sillä kunta ei sallinut uusien talojen rakentamista alueelle.


title: Tähtipölyä

text: Tähtipölyä on suomalaismuusikko Jussi Hakulisen kuudes studioalbumi. Se julkaistiin 6. lokakuuta 2010.


title: Tähtipölyä

text: 9. syyskuuta 2009 julkaistiin Hakuliselta kolmen kappaleen "Motti"-single, jonka sota-aiheinen nimikappale löytyy myös albumilta. Elokuussa 2010 julkaistiin levyn toinen single "Pelkuri", jolla Hakulinen duetoi Eleanoora Rosenholm-yhtyeen Noora Tommilan kanssa.


title: Tähtipölyä

text: Albumi ylsi Suomen virallisen listan sijalle 31.


title: Jørn Lier Horst

text: Jørn Lier Horst (s. 27. helmikuuta 1970 Bamble) on norjalainen kirjailija. Hän on työskennellyt poliisina Larvikissa vuodesta 1995 lähtien ja kirjoittanut useita rikosromaaneja.


title: Jørn Lier Horst

text: Horstilta on suomennettu viisi teosta: nuorten rikosromaani "Salamanterin salaisuus" (2015) ja kolme William Wisting -rikosromaania: "Suljettu talveksi" (2015), "Ajokoirat" (2016) ", Luolamies" (2017) sekä "Tulikoe" (2018) . Romaanista "Suljettu talveksi" Horstille myönnettiin Norjan kirjakauppaliiton palkinto (Bokhandlerprisen) vuonna 2011. Romaani "Ajokoirat" sai Riverton-palkinnon vuoden 2012 parhaana norjalaisena rikosromaanina, Lasiavain-palkinnon vuoden 2013 parhaana pohjoismaisena rikosromaanina sekä Ruotsin Dekkariakatemian myöntämän Martin Beck -palkinnon parhaasta ruotsiksi käännetystä rikosromaanista vuonna 2014.


title: Guentheridia formosa

text: Guentheridia formosa (syn. "Tetraodon formosus") on merivedessä elävä pallokalalaji, sukunsa ainoa laji.


title: Guentheridia formosa

text: "Guentheridia formosa" kasvaa 26 cm pitkäksi. Sen vartalo ja pää ovat yläpuolelta tummat, alapuolelta vaaleat. Vatsapuolella on kellertäviä kuvioita. Selkää ja yläkylkiä peittävät tummat, vaihtelevan kokoiset pilkut, jotka saattavat asettua samankeskisiksi renkaiksi. Evät ovat vihertävät, pyrstö harmaa. Nuorten yksilöiden kuviointi poikkeaa aikuisista: niillä on raitoja päässä ja samankeskisiä renkaita selässä.


title: Guentheridia formosa

text: "Guentheridia formosa" -pallokaloja esiintyy Tyynenmeren itäosassa Costa Ricasta Ecuadoriin. Ne pysyvät lähellä rannikkoa pehmeäpohjaisilla alueilla.


title: Takifugu orbimaculatus

text: Takifugu orbimaculatus on makeassa vedessä elävä pallokalalaji, joka elää Kiinan trooppisissa osissa makeissa vesissä.


title: Lagocephalus

text: Lagocephalus on pallokalojen suku. Siihen kuuluu 11 lajia. Suurimmat niistä voivat kasvaa yli metrin mittaisiksi.


title: Omegophora

text: Omegophora on pallokalojen suku. Siihen kuuluu kaksi lajia. Molemmat elävät Intian valtameren itäosassa Australian lähivesillä.


title: Heino (albumi)

text: Heino on saksalaisen laulajan Heinon studio-albumi vuodelta 1967.


title: ...und Sehnsucht uns begleitet

text: ...und Sehnsucht uns begleitet on saksalaisen laulajan Heinon studioalbumi vuodelta 1968.


title: Tatra T57

text: Tatra T57 oli tšekkoslovakialaisen Tatran vuosina 1931–1947 valmistama henkilöauto, joka suunniteltiin seuraajaksi T12-mallille, johon sen rakenne pitkälti perustui. Siitä tehtiin useita korimalleja, joista osa oli räätälöity asiakastarpeen mukaan. Tšekkoslovakian lisäksi autoja valmistettiin lisenssillä Itävallassa.


title: Tatra T57

text: Kansan suussa lempinimen "Hadimrška" saaneesta T57:stä valmistettiin kolmea kehitysversiota: T57, T57A ja T57B. Näistä tehtiin myös sotilaskäyttöön suunniteltuja muunnelmia, joita käytettiin ainakin Tšekkoslovakian, Saksan ja Kiinan tasavallan asevoimissa.


title: Tatra T57

text: T57:n valmistus määrättiin lopetettavaksi toista maailmansotaa seuranneissa suunnitelmatalouden uudelleenjärjestelyissä ja se jäi Tatran viimeiseksi pikkuautoksi.


title: Tatra T57

text: Iso osa T57:n suunnitteluvastuusta annettiin nuorelle, vuonna 1927 Tatran palvelukseen siirtyneelle Erich Übelackerille, sillä Tatran teknisen johtajan Hans Ledwinkan aika kului muiden suunnitteluprojektien parissa. Lähtökohtana käytettiin edeltäjämalli T12:n rakennetta. Auton moottori kasvatettiin kaksisylinterisestä nelisylinteriseksi. Matkustusmukavuutta parannettiin lisäämällä etuakselille toinen poikittainen lehtijousi. Autoon tuli edistyksellisesti hammastanko-ohjaus, mikä oli poikkeuksellista pikkuautokokoluokassa. Sen ansiosta auton kääntösäde oli ainoastaan kuusi metriä. Jälkeenpäin Ledwinkan sanotaan huomanneen järjestelmän tulleen liian kalliiksi.


title: Tatra T57

text: Auto esiteltiin Brnon autonäyttelyssä lokakuussa 1931 ja se sai hyvän vastaanoton. Kansan suussa auton lempinimeksi tuli "Hadimrška", jota ei voi suoraan kääntää, mutta sanasta syntyy mielleyhtymä käärmeeseen.


title: Tatra T57

text: 1935 esiteltiin päivitetty versio T57A, jonka ulkonäköä oli ajanmukaistettu isomman T75:n tyylisesti. Teknisesti se ei kuitenkaan juuri eronnut edeltäjästään. Tätä seurasi vuonna 1938 T57B, jonka moottorin iskutilavuutta oli kasvatettu, vaihteiston välitystä muutettu ja koria muotoiltu linjakkaammaksi. Uusi varuste oli polkimen kautta toimiva keskuspainevoitelujärjestelmä.


title: Tatra T57

text: 1930-luvun alussa Tatralla alettiin paneutua virtaviivaisten autonkorien suunnitteluun unkarilaisen aerodynamiikan pioneerin, Pál Járayn tutkimustulosten innoittamana. Vuonna 1931 rakennettiin Übelackerin ja Hans Ledwinkan pojan, Erich Ledwinkan johdolla kaksi takamoottorisen V 570 -pikkuauton prototyyppiä. Seuraavana vuonna Járay itse luonnosteli T57:n alustalle linjakkaan korin, joka jäi suunnitteluasteelle. 1933 valmistui kolmas V 570 -prototyyppi, jonka kori oli muotoiltu aikaisempia huomattavasti linjakkaammin. Projekti kuitenkin hyllytettiin, sillä yrityksen johdossa ei oltu halukkaita korvaamaan juuri esiteltyä T57:ää, jonka myynti oli 1930-luvun lamasta huolimatta lähtenyt hyvin käyntiin. T57-mallin sanotaan koituneen yrityksen pelastukseksi vaikeassa taloudellisessa tilanteessa.


title: Tatra T57

text: Virtaviivaisen muotoilun arveltiin myyvän paremmin ylemmässä kokoluokassa. Tämä antoi alkusysäyksen vallankumouksellisen T77-mallin suunnittelulle.


title: Tatra T57

text: Autossa oli voimanlähteenä ilmajäähdytteinen, nelisylinterinen nelitahtinen bokserimoottori. Moottorinlohko oli alumiinivalua. Sen etupuolella oli jäähdytyspuhallin. Kaasuttimena oli Zenith 30T tai Amal 26VD. Sähköjärjestelmä oli 6-volttinen ja sytytysjärjestelmä oli aluksi Boschin valmistama, sittemmin käytettiin myös Scintillan tuotteita. Magneetto oli joko Scintilla R82 W tai Bosch RJC. Myös käynnistysmoottorien toimittajina käytettiin molempia valmistajia.


title: Tatra T57

text: Moottorilta voima välittyi kuivan, yksilevyisen kytkimen sekä nelinopeuksisen vaihteiston kautta auton kantavana rakenteena toimineen keskusputkirungon sisällä kulkeneelle voimansiirtoakselille ja sieltä takapyörille. Taka-akselilla oli heilurityyppinen erillisjousitus ja sekä edessä että takana oli poikittain asennetut, puolielliptiset lehtijouset. Edessä oli kaksi jousipakkaa, joista toinen oli kiinnitetty moottorinlohkon alle ja toinen päälle. Takajousi oli kiinnitetty keskeltä vetopyörästön runkoon ja päistään jarrukilpiin. Jarruina oli kaikilla pyörillä mekaanisesti toimivat rumpujarrut. Seisontajarru vaikutti takapyöriin.


title: Tatra T57

text: Istuimet olivat bauhaus-tyyliset kromattuine putkirunkoineen.


title: Tatra T57

text: Autosta oli tehtaalta saatavana neljä korimallia: 2-ovinen ja 4-paikkainen sedan, samankokoinen cabriolet, 2-ovinen cabriolet johon sai lisävarusteena anopinistuimen sekä 3-ovinen, 2-paikkainen pakettiauto. Tatra kuitenkin myi valmiita alustoja ilman koreja Bohemian ja Sodomkan kaltaisille itsenäisille korivalmistajille, jotka varustivat niitä erilaisilla koreilla asiakastarpeiden mukaan.


title: Tatra T57

text: Kapteeni Douglas Fitzmaurice aloitti Tatrojen maahantuonnin Britanniassa, ja T57 oli hänen ensimmäinen maahan tuomansa Tatra-malli. The Autocar -lehden koeajossa auton ajo-ominaisuuksia luonnehdittiin ällistyttäviksi. Jousitusjärjestelmä näytti parhaat puolensa kaikkein kuoppaisimmilla sivuteillä ja autolla kykeni ajamaan 35–40 mailin tuntinopeudella sellaisilla osuuksilla, millä useimmilla muilla autoilla voi ajaa vain korkeintaan 25 mailia tunnissa. Auton hinta, 260 puntaa, oli kuitenkin aivan liian paljon, jotta auto olisi menestynyt markkinoilla.


title: Tatra T57

text: T57-mallia valmisti Wienissä paikallinen tytäryhtiö Austro-Tatra. Suosituimmat T57-muunnelmat olivat sedan ja avoauto. Valikoimaan kuului myös kevyt kuorma-automuunnelma, jota ei valmistettu Kopřivnicessa.


title: Tatra T57

text: T57 oli rakenteeltaan yksinkertainen, kestävä ja helposti huollettavissa ja siksi ne kävivät kaupaksi myös Tšekkoslovakian poliisille ja armeijalle. Nämä autot pohjautuivat suurelta osin siviilimalleihin, mutta armeijan vaatimuksesta niihin oli esimerkiksi lisätty ylimääräinen vararengas sekä bensiinikanisteri ja kromaus oli korvattu maalilla. Autoja käytettiin joukkojen ja kuorman siirtelyyn sekä kuljettajakoulutukseen. Vuosina 1933-1938 armeijalle toimitettiin yhteensä noin 200 T57:ää. Mallit olivat 3- ja 4-paikkaisia avomalleja, ambulansseja ja cabrioleteja. Viimeiset 25 kappaletta luovutettiin juuri ennen Münchenin sopimusta, jolloin Tšekkoslovakian Sudeettialueet, Tatran tehdas mukaan luettuna, siirtyivät Saksan hallintaan.


title: Tatra T57

text:
Sotilassovelluksia ehdittiin tehdä myös vientiin. Kiinan armeijalle toimitettiin 40 avomallista T57A:ta. Autoissa ei ollut ovia ja päällä oli irrotettava kuomukatto.
Saksan otettua määräysvallan tehtaan tuotanto valjastettiin Wehrmachtin käyttöön. T57B:stä suunniteltiin paremmin sotilaskäyttöön soveltuva T57K ("Kübelwagen)", jonka valmistus alkoi 1941. Auton moottori oli T57B:tä tehottomampi, mutta vääntömomentti oli parempi. Tämän ja kevyemmän korin sekä korkeamman maavaran takia T57K:n maastokelpoisuus oli olennaisesti parempi; sen mäennousukyky oli 25% täydellä 420 kg kuormalla. Takaosaan oli asennettu kaksi jerrykannua ja vasemman lokasuojan viereen oli kiinnitetty lapio. Vasemman etulyhdyn vieressä oli sotavalo. Ilmajäähdytyksensä ansiosta auto toimi yhtä lailla luotettavasti kuumissa olosuhteissa Pohjois-Afrikan Deutsches Afrikakorpsin käytössä sekä Saksan itärintaman kylmissä talvioloissa. Malli oli yleinen myös poliisiyksiköiden ajoneuvona.


title: Tatra T57

text: Wehrmachtille toimitettiin yhteensä 5 415 Tatra T57K:ta vuoteen 1945 mennessä. Suurin tuotantovuosi oli 1943, jolloin valmistui 3 384 autoa. Vuonna 1945 valmistui vain yksi kappale.


title: Tatra T57

text: Sodan jälkeen valmistettiin vielä 500 T57K-mallia Tšekkoslovakian kansanarmeijalle. Autokorivalmistaja Sodomka esitteli Prahan autonäyttelyssä vuonna 1947 T57B:n alustalle suunnitellun modernisoidun korin. T57:n tuotanto kuitenkin määrättiin yllättäen lopetettavaksi; suunnitelmatalouden tuotannon järjestelyistä vastannut Tšekkoslovakian Auto- ja Ilmailuteollisuus ("Československé Závody Automobilové a Letecké"; ČZAL) nimittäin päätti, että Tatran osaksi tulisi moottorin iskutilavuudeltaan yli 1 500 cm³ suuruisten henkilö- ja kuorma-autojen valmistus.


title: Tatra T57

text: Tuotannon päättyessä mallia oli valmistettu kaikkine muunnelmineen yhteensä 33 520 kappaletta.


title: Lagocephalus guentheri

text: Lagocephalus guentheri on trooppisissa merissä elävä pallokalalaji, joka kasvaa noin 26 cm pitkäksi. Sitä tavataan lähinnä indopasifisella merialueella, mutta myös Brasilian rannikolta Atlantilta on havaintoja.


title: Lagocephalus laevigatus

text:
Lagocephalus laevigatus on trooppisissa merissä ja jokisuiden murtovedessä elävä pallokalalaji,
Se voi kasvaa jopa metrin pituiseksi. Sitä tavataan 10-180 metrin syvyydessä Atlantin länsirannikolla Uudesta-Englannista Argentiinaan, ja itäosassa Mauritaniasta Namibian rannikolle asti. Nuoret yksilöt pysyttelevät lähellä rantaa, aikuiset siirtyvät kauemmaksi mutta ovat silti mannerjalustan lähellä. Lagocephalus laevigatus syö kaloja ja äyriäisiä. Sitä pidetään herkullisena, mutta koska joillakin alueilla sen ihossa muodostuu myrkkyjä, kalan syömistä ei suositella.


title: Tekokynnet

text: Tekokynnet ovat liimalla tai kaksipuoleisella teipillä kiinnitettävät muoviset kynnet.


title: Tekokynnet

text: Tekokynnet voivat olla luonnollisen väriset, värilliset tai koristellut, ja niitä myydään kuluttajille pakkauksissa, joissa on jokaiselle kynnelle ainakin yksi erikseen muotoiltu kynsi sekä 2-8 vaihtokynttä. Kynsiä on saatavilla eri pituuksissa, ja muoto on yleensä puoliovaali, ovaali tai ranskalainen manikyyri. On olemassa myös erikoisemmin muotoiltuja tekokynsiä esimerkiksi Halloween- tai naamiaispukeutumista varten.


title: Tekokynnet

text: Tekokynsi kestää kynnellä kahdesta päivästä kahteen viikkoon riippuen kiinnityksen laadusta ja kynsiin kohdistuvasta rasituksesta. Tekokynsia ei tule sekoittaa rakennekynsiin.


title: Sininen delfiini

text: Sininen delfiini on vuonna 2009 valmistunut novellielokuva, jonka on käsikirjoittanut ja ohjannut Anna Maria Jóakimsdóttir Hutri. Elokuvan on tuottanut Aleksi Bardy.


title: Sininen delfiini

text:
Elokuva kertoo eksyneestä pariskunnasta, jonka paratiisi yhtäkkiä muuttuu arjeksi ja painajaiseksi.
Mies ja nainen ovat rakastuneet ilman vaatimuksia, ostaneet unelmatalon ja perustaneet perheen. Yhtäkkiä arki muuttuu painajaiseksi. Kumpikaan ei uskalla sanoa ääneen mitä toivoo.
Työ ja perhe, vanhemmuus ja parisuhde, yhtälö käy yllättäen täysin ylivoimaiseksi ratkaista. Tunneilmaisu on epäsuoraa. Kaikki on periaatteessa hyvin, mutta mikään ei ole. Onko labyrintistä ulospääsyä?


title: Sininen delfiini

text: Elokuva esitettiin YLE TV1:n Kotikatsomossa 31.8.2009 yhdessä Teppo Airaksisen ohjaaman Suurin ja kaunein -elokuvan kanssa. Helsingin Sanomien kriitikko Jussi Karjalainen piti näkemästään. Hänen mukaansa ""Jessica Grabowsky on valtavan hyvä ja läsnäoleva käsikirjoitusta valmistelevana nuorena äitinä, joka tuntee tukahtuvansa perheen syrjäiseen omakotitaloon."" Karjalainen kiittelee myös miljöön kuvausta. ""Sininen delfiini käsittelee epävarmuuden ja mustasukkaisuudenkin tunnot rapistunutta miljöötä taitavasti hyödyntäen. Mark Stubbsin kuvaus talvisen vaaleansinertävine sävyineen on loistavan kaunis. Grabowskin roolityö varsinaisesti kuitenkin tekee tilanteesta elävän.""


title: Sininen delfiini

text: Ilta-Sanomien arvostelija Arja Andersson kirjoitti elokuvasta kriittisemmin.""Kiinnostavasti Anna Maria Jóakimsdottir Hutri on käsikirjoituksensa kipukohdat tuonut ohjauksessaan esiin. Näyttelijätkin intoutuvat, kun puhutaan delfiininmuotoisesta dildosta. Muuten luentomaisuus vaivaa, vaikka repliikit on suomentanut Aleksi Bardy."" Anderssonin mukaan elokuva tuo mieleen Lars von Trierin. ""Naisen ja miehen asetelma nostaa epäreilusti mieleen Lars von Trierin elokuvan Antichrist, varsinkin kun Grabowsky ja Charlotte Gainsborough muistuttavat toisiaan. Vertailussa Sininen delfiini valitettavasti kalpenee pahemman kerran.""


title: Sininen delfiini

text: Vaatelias vapaus. Miksi paratiisi muuttuu yhtäkkiä painajaiseksi? Artikkeli YLE:n internet-sivuilla


title: Greg Henderson

text: Gregory "Greg" Henderson (s. 10. syyskuuta 1976 Dunedin, Uusi-Seelanti) on uusiseelantilainen rata- ja maantiepyöräilijä.


title: Greg Henderson

text: Henderson saavutti Hayden Roulstonin kanssa hopeaa Stuttgartin 2003 MM-kilpailujen pariajossa eli madisonissa. Melbournessa 2004 hän voitti linja-ajon, "scratchin", maailmanmestaruuden ennen Alankomaiden Robert Slippensiä. Carsonin MM-kilpailuissa 2005 hän sai linja-ajossa hopeaa Tanskan Alex Rasmussenin jälkeen. Olympiakisoissa hän on ollut pariajossa seitsemäs Ateenassa 2004 ja kymmenes Pekingissä 2008.


title: Greg Henderson

text: Henderson sai kansainyhteisön kisojen pisteajossa pronssia Kuala Lumpurissa 1998 ja kultaa Manchesterissa 2002. Neljän kilometrin joukkuetakaa-ajossa hän kuului Uuden-Seelannin pronssijoukkueeseen 1998 ja 2002. Oseanian kisoissa Melbournessa 2006 Henderson voitti kultaa piste- ja linja-ajossa. Oseanian pyöräilymestaruuskilpailuissa Invercargillissa 2007 hän sai kultaa pariajossa. Maailmancupissa hän on voittanut Sydneyssä pariajon ja joukkuetakaa-ajon 2002, linja-ajon 2003, joukkuetakaa-ajon 2005 ja pisteajon 2007.


title: Greg Henderson

text: Henderson aloitti ammattilaisuransa yhdysvaltalaisessa 7 Up -tallissa vuonna 2002. Hän siirtyi kahden kauden jälkeen toiseen amerikkalaisjoukkueeseen, Health Netiin, jota edusti vuoteen 2006 saakka. Kausilla 2007–2009 hän edusti T-Mobile / Team Columbia-HTC:tä, 2010–2011 Team Skyta, 2012–2016 Lotto-Belisol / Lotto Soudal -tallia ja viimeisellä ammattilaiskaudellaan 2017 UnitedHealthcarea.


title: Greg Henderson

text: Henderson voitti 1.HC-kategoriaan (eli UCI ProTourin jälkeen toiseksi korkeimpaan luokkaan) kuuluvan yhden päivän kilpailun Philadelphia International Championshipin 2006. Samana vuonna hän voitti myös Reading Classic -kilpailun. Vuonna 2008 hän voitti Georgian ympäriajon kolmannen ja seitsemännen etapin.


title: Greg Henderson

text: Henderson voitti vuonna 2009 Clásica de Almeria -kilpailun, toisen etapin Murcian ympäriajossa ja seitsemännen osuuden Katalonian ympäriajossa. Philadelphia International Championship -kilpailussa hän sijoittui toiseksi. Espanjan ympäriajossa 2009 hän voitti Alankomaiden Venloon päättyneen kolmannen etapin loppukirin jälkeen ennen Borut Božičia.


title: Greg Henderson

text: Kaudella 2010 Henderson voitti Down Under Classic -kilpailun ja oli kolmas Tour Down Underin kokonaiskilpailussa. Pariisi–Nizza-ajossa hän voitti ensimmäisen etapin. Italian ympäriajossa hän oli toinen 13.etapilla. Kesäkuussa hän voitti Ster Elektrotoer -kilpailun toisen etapin ja elokuussa Eneco Tourin neljännen osuuden. Syyskuisessa Britannian ympäriajossa Henderson voitti toisen etapin ja pistekilpailun.


title: Greg Henderson

text: Henderson voitti 2011 Pariisi–Nizzan toisen ja Kalifornian ympäriajon kolmannen etapin. Hän voitti 2014 Ster ZLM Toerin toisen etapin.


title: Tacloban

text: Tacloban on kaupunki Filippiineillä. Vuonna 2010 siellä oli 236 005 asukasta. Kaupunki sijaitsee Leyten saaren pohjoisosassa kapean San Juanicon salmen rannalla. Kaupunki on yhdistetty sillalla salmen yli Samarin saareen ja Santa Ritan kaupunkiin.


title: Tacloban

text: Vuonna 2013 Taifuuni Haiyan runteli kaupunkia pahoin, ja ainakin satojen arvellaan saaneen surmansa. Edellisenä vuonna kaupunki vaurioitui maanjäristyksen kourissa.


title: Looking for Eric

text: Looking for Eric on Ken Loachin ohjaama brittifilmi jalkapallon tarjoamasta todellisuuspaosta. Vuonna 2009 valmistuneessa elokuvassa esiintyvät sille nimensäkin lainannut entinen ranskalainen huippujalkapalloilija Eric Cantona ja entinen The Fall -yhtyeen basisti Steve Evets.


title: Looking for Eric

text: Eric Bishop (Evets) on keski-ikäinen, elämäänsä pettynyt postimies Manchesterissa. Hänen suhteensa ex-vaimoon ja teini-ikäisiin poikiin ei ole kunnossa, ja työkin sujuu huonosti. Lohtua Eric saa lähinnä pilven polttelusta ja Manchester Unitedin kannattamisesta, tai oikeastaan sen loistoaikojen ja ranskalaistähti Eric Cantonan pelin muistelusta.


title: Looking for Eric

text: Erään kerran, kun Eric polttaa kannabista kotonaan, Eric Cantona ilmestyy hänen luokseen ja alkaa auttaa tätä eteenpäin elämässä.


title: Festliche Choräle und Weihnachtslieder

text: Festliche Choräle und Weihnachtslieder on saksalaisen laulajan Heinon studio-albumi vuodelta 1969.


title: HMS Hunter (H35)

text: HMS Hunter (viirinumero H35) oli Britannian Kuninkaallisen laivaston H-luokan hävittäjä, joka palveli toisessa maailmansodassa.


title: HMS Hunter (H35)

text: Alus tilattiin 13. joulukuuta 1934 Swan Hunter and Wigham Richardsonilta Newcastlesta osana vuoden 1934 laivasto-ohjelmaa. Aluksen köli laskettiin 27. maaliskuuta 1935 ja se laskettiin vesille 25. helmikuuta 1936. Alus valmistui 30. syyskuuta, jolloin sen valmistuskustannukset olivat 253167 puntaa ilman Amiraliteetin toimittamia ase- ja viestijärjestelmiä.


title: HMS Hunter (H35)

text: "HMS Hunter" liitettiin palvelukseen otettaessa H-luokan aluksista muodostettuun Välimeren laivaston 2. Hävittäjälaivueeseen. Alus vaurioitui pahoin osuttuaan miinaan Espanjan etelärannikolla maan sisällissodan aikana. Aluksen korjaaminen kesti puolitoista vuotta, minkä jälkeen se palasi laivueeseensa. Alus oli huollettavana telakalla Devonportissa, josta se palasi palvelukseen 27. elokuuta 1939.


title: HMS Hunter (H35)

text: "HMS Hunter" siirtyi syyskuun alussa Freetowniin, jonne laivue oli määrätty saattueiden suojaksi. Alus siirtyi 23. lokakuuta Länsi-Intiaan Bermudalle, jonne se saapui 4. marraskuuta itäisen Atlantin saattueiden suojaksi. Se oli 4. joulukuuta Halifaxissa Kanadassa, josta se saattoi yhdessä "HMS Herewardin" kanssa taistelulaiva "HMS Valiantin" Bermudalle koulutukseen.


title: HMS Hunter (H35)

text: "HMS Hunter" aloitti 23. tammikuuta 1940 matkan Bermudalta Halifaxiin suojaten yhdessä risteilijä "HMS Enterprisen" ja "HMS Herewardin" kanssa "HMS Valiantia". Osasto saapui 30. tammikuuta määränpäähänsä, josta ne aloittivat 2. helmikuuta matkansa Plymouthiin. Alus siirrettiin 8. helmikuuta Falmouthissa telakalle huoltoon.


title: HMS Hunter (H35)

text: "HMS Hunter" palasi 9. maaliskuuta palvelukseen, jolloin se määrättiin liittymään laivueeseensa Scapa Flowssa. Alus suojasi 17. maaliskuuta "HMS Warspitea" Greenockista Scapa Flowhun, jossa se liittyi laivueeseensa aloittaen laivaston suojaustehtävät. Se määrättiin 31. maaliskuuta suojaamaan miinoitusosasto WV:tä operaatio Wilfredissä.


title: HMS Hunter (H35)

text: "HMS Hunter", "HMS Hardy", "HMS Hotspur" ja "HMS Havock" lähtivät 6. huhtikuuta Sullom Voesta tankkauksen jälkeen suojaamaan "HMS Eskiä", "HMS Impulsivea", "HMS Icarusta" ja "HMS Ivanhoeta" miinanlaskussa Vestfjordiin Norjaan. Suojaus erkani seuraavana päivänä miinanlaskijoista. Alus liittyi 8. huhtikuuta taisteluristeilijä "HMS Renownin" suojaukseen Narvikin edustalla.


title: HMS Hunter (H35)

text: "HMS Hunter" osallistui 10. huhtikuuta Narvikin ensimmäiseen taisteluun Saksan laivaston hävittäjiä vastaan Ofotfjordissa. Alukseen osui useita kranaatteja, jotka tuhosivat aluksen ohjauksen sekä sytyttivät tulipalon. Se törmäsi "HMS Hotspuriin", minkä jälkeen siihen osui uudelleen. Alus ajettiin rantaan uppoamisen estämiseksi. Aluksen miehistöstä sai surmansa 107 taistelussa ja viisi kuoli myöhemmin saamiinsa vammoihin. Miehistöstä 46 joutui sotavangeiksi, jotka vapautettiin 13. huhtikuuta. Miehet palasivat myöhemmin Ruotsin kautta kotimaahan.


title: HMS Hunter (H35)

text: Norjan merivoimien miinojen etsintäalus "KNM Tyr" löysi keskiviikkona 5. maaliskuuta 2008 aluksen hylyn 305 metrin syvyydestä monikansallisen harjoituksen aikana. Seuraavana lauantaina alue merkittiin hautapaikaksi.


title: HMS Hyperion (H97)

text: HMS Hyperion (viirinumero H97) oli Britannian Kuninkaallisen laivaston H-luokan hävittäjä, joka palveli toisessa maailmansodassa.


title: HMS Hyperion (H97)

text: Alus tilattiin 13. joulukuuta 1934 Swan Hunter and Wigham Richardsonilta Wallsendistä osana vuoden 1934 laivasto-ohjelmaa. Aluksen köli laskettiin 26. maaliskuuta 1935 ja se laskettiin vesille 8. huhtikuuta 1936. Alus valmistui 3. joulukuuta, jolloin sen valmistuskustannukset olivat 255 461 puntaa ja 10 shillinkiä ilman Amiraliteetin toimittamia ase- ja viestijärjestelmiä.


title: HMS Hyperion (H97)

text: "HMS Hyperion" liitettiin palvelukseen otettaessa H-luokan aluksista muodostettuun Välimeren laivaston 2. Hävittäjälaivueeseen. Alus osallistui laivueen mukana Espanjan rannikon valvontaan Espanjan sisällissodassa maaliskuusta kesäkuuhun ja elokuusta syyskuuhun 1937, maaliskuusta syyskuuhun ja lokakuusta joulukuuhun 1938 sekä helmikuusta huhtikuuhun 1939. Alus saapui elokuussa 1939 Portsmouthiin modernisoitavaksi, mutta modernisointi peruutettiin 16. elokuuta ja ainoastaan välttämättömät huoltotoimet tehtiin. Alus palasi 27. elokuuta palvelukseen, jolloin se aloitti purjehduksen Freetowniin.


title: HMS Hyperion (H97)

text: "HMS Hyperion" saapui 3. syyskuuta Freetowniin, jossa se aloitti sodan ajan palveluksen. Alus määrättiin seuraavana päivänä partiointiin, kauppamerenkulun suojaamiseen sekä vastustajan saarronmurtajien ja kaapparien metsästykseen Etelä-Atlantilta. Se siirrettiin marraskuussa Bermudalle saattuetehtäviin ja valvomaan Karibianmeren aluetta. Alus pysäytti 19. joulukuuta Cape Hatterasin edustalla saksalaisen saarronmurtajan "Columbuksen", jonka miehistö upotti ennen valtausta. Saksalaisaluksen matkasta oli useat Yhdysvaltain laivaston alukset ilmoittaneet selväkielisenä.


title: HMS Hyperion (H97)

text: "HMS Hyperion" määrättiin palaamaan kotimaahan. Alus saapui 15. tammikuuta 1940 Portsmouthiin, jossa se siirrettiin 25. tammikuuta telakalle. Alus palasi palvelukseen 6. maaliskuuta, jolloin se siirtyi Scapa Flowhun liittyen laivueeseensa.


title: HMS Hyperion (H97)

text: "HMS Hyperion" määrättiin 31. maaliskuuta yhdessä "HMS Heron" kanssa esittämään miinanlaskua Budin edustalle Norjan rannikolla (operaatio WB). Alukset lähtivät 5. huhtikuuta merelle Scapa Flowsta suojaten samalla taisteluristeilijä "HMS Renownia". Hävittäjät erkanivat seuraavana päivänä Sullom Voeen tankatakseen, mistä ne lähtivät seuraavana päivänä kohti Budia. Osasto suoritti tehtävänsä 8. huhtikuuta Budissa, minkä jälkeen ne jäivät alueelle estämään "miinakenttään" joutumista. Norjan laivaston "KNM Sleipner" vapautti alukset valvontatehtävästä, minkä jälkeen ne palasivat Sullom Voeen tankatakseen.


title: HMS Hyperion (H97)

text: "HMS Hyperion" siirtyi 9. huhtikuuta Narvikiin, jossa se liittyi muuhun laivueeseen. Alus suojasi 11. huhtikuuta yhdessä risteilijä "HMS Calcuttaa" kanssa "HMS Escortin", joka hinasi ilmahyökkäyksessä vaurioitunutta "HMS Eclipseä" Sullom Voeen. Alus palasi 14. huhtikuuta Norjan rannikolle.


title: HMS Hyperion (H97)

text: "HMS Hyperion" suojasi 23. huhtikuuta yhdessä "HMS Herewardin", "HMS Hastyn", "HMS Fearlessin", "HMS Furyn" ja "HMS Junon" kanssa lentotukialuksia "HMS Gloriousia" ja "HMS Ark Royalia", risteilijöitä "HMS Berwickiä" ja "HMS Curlewia" matkattaessa Norjan rannikolle operaatiossa DX. Alus osallistui toukokuussa Norjassa olleiden liittoutuneiden joukkojen evakuointiin Åndalsnesistä ja Moldesta, minkä päätyttyä se palasi 4. toukokuuta Scapa Flowhun.


title: HMS Hyperion (H97)

text: "HMS Hyperion" siirrettiin 7. toukokuuta Noren alaisuuteen saattue- ja partiotehtäviin. Alus osallistui 9. toukokuuta Britannian kansalaisten ja pakolaisten evakuointiin Hoek van Hollandista. Se määrättiin 12. toukokuuta suojaamaan Alankomaiden kuningasperhettä Englantiin kuljettanutta "HMS Codringtonia" (operaatio J), mikä tehtävä kuitenkin peruutettiin myöhemmin.


title: HMS Hyperion (H97)

text: "HMS Hyperion" siirrettiin 16. toukokuuta laivueen mukana Välimeren laivastoon. Alus siirtyi 30. toukokuuta Aleksandriaan. Alus osallistui 7. heinäkuuta operaatio MA3:n uuteen yritykseen suojaten saattueita MF1 ja MS1 Maltalta Aleksandriaan, minkä aikana se osallistui 9. heinäkuuta Calabrian taisteluun. Se palasi 14. heinäkuuta laivaston mukana Aleksandriaan.


title: HMS Hyperion (H97)

text: "HMS Hyperion" oli 16. heinäkuuta Kreetan pohjoispuolella sukellusveneiden etsintä partiossa yhdessä "HMS Hastyn", "HMS Heron" ja "HMS Ilexin" kanssa. Alus oli 19. heinäkuuta mukana kun "HMAS Sydney" upotti Italian laivaston risteilijän "Bartolomeo Colleonin".


title: HMS Hyperion (H97)

text: "HMS Hyperion" osallistui lokakuussa operaatio Hatsiin sekä saattueiden vaihtoon operaatio MB3:ssa. Alus suojasi yhdessä "HMS Decoyn", "HMS Defenderin", "HMS Hastyn", "HMS Havockin", "HMS Herewardin", "HMS Heron", "HMS Ilexin", "HMS Januksen", "HMS Jerviksen", "HMS Junon", "HMS Mohawkin" ja "HMS Nubianin" kanssa taistelulaivoja "HMS Valiantia", "HMS Malayaa", "HMS Ramilliesia" ja "HMS Warspitea", lentotukialus "HMS Illustriousia" sekä risteilijöitä "HMS Ajaxia", "HMS Orionia", "HMS Gloucesteria", "HMAS Sydneyä" laivaston ollessa Maltalle matkaavan saattueen MW3 ja Maltalta matkaavana saattueen ME3 kaukosuojausosastona operaatiossa MB8. Alus palasi 14. marraskuuta laivaston mukana Aleksandriaan.


title: HMS Hyperion (H97)

text: "HMS Hyperion" määrättiin 24. marraskuuta suojaamaan "HMS Malayaa" ja "HMS Berwickia", jotka siirtyivät Sudanlahteen operaatiossa MB9. Alus matkasi 29. marraskuuta Aleksandriaan muun laivaston mukana.


title: HMS Hyperion (H97)

text: "HMS Hyperion" määrättiin joulukuussa tukemaan maavoimien taistelua, minkä vuoksi se osallistui tulitukitehtäviin. Alus upotti 14. joulukuuta Bardian edustalla Italian laivaston sukellusveneen "Naiaden" yhdessä "HMS Herewardin" kanssa. Se liittyi Force F:ään, johon kuuluivat "HMS Malaya" sekä "HMS Ilex". Osaston tehtävänä oli suojata Maltalle matkaavaa saattuetta MW5 operaatiossa MC2. Saattue joutui 20. joulukuuta sukellusvene "Serpenten" hyökkäyksen kohteeksi.


title: HMS Hyperion (H97)

text: Maltalta liittyi Force F:ään ("HMS Malaya", "HMS Hyperion", "HMS Hero", "HMS Hasty", "HMS Hereward") saattue ME5 eli tyhjät rahtilaiva "SS Clan Forges" ja "SS Clan Fraser", jotka matkasivat Gibraltarille. Saattueen suojaksi saapuneet "HMS Duncan", "HMS Jaguar", "HMS Encounter" ja "HMS Isis" vapauttivat 21. joulukuuta Force F:n Sisilian kapeikon jälkeen.


title: HMS Hyperion (H97)

text: "HMS Hyperion" osui miinaan 22. joulukuuta Bonin niemimaan edustalla. "HMS Ilex" yritti kahdesti hinata pahoin vaurioitunutta alusta, mutta sen epäonnistutta miehistö siirrettiin "HMS Ilexille", minkä jälkeen "HMS Janus" upotti aluksen torpedoimalla Pantellerian edustalla. Aluksen miehistöstä oli kateissa kaksi miestä, joiden oletettiin saaneen surmansa.


title: Särre

text: Särre (oikealta nimeltään Miika Särmäkari, s. 1982 Mikkeli, tunnetaan myös nimillä MC Särre ja Särki) on helsinkiläinen rap-artisti, -tuottaja ja entinen suomalaisen Basso-lehden päätoimittaja vuosilta 2010 - 2013. Hän muodostaa tuottaja Pianomiehen ja DJ Arsin kanssa Loost Koos -nimisen rap-yhtyeen. Hän julkaisi ensimmäisen singlensä Särre-nimellä kesällä 2014: koripalloaiheinen "Leikkaa sukkaa" nousi Suomen virallisen listan sijalle 98, ja siihen kuvattiin katukoripalloteemainen musiikkivideo. Särren seuraava single, vuonna 2015 julkaistu "Hesan naiset" (feat. Karri Koira) saavutti listamenestystä ja myi kultalevyyn oikeuttavan määrän. Huhtikuussa 2016 julkaistiin Särren ensimmäinen sooloalbumi "Ei riitä".


title: Särre

text:
Särmäkari on myös voittanut Rapin Suomen mestaruuden englannin kielisessä sarjassa vuonna 2005 nimellä So Hot It Hurts. Särmäkarilla on myös oma levy-yhtiö Rutilus Records, jolta on toistaiseksi julkaistu vain yksi levy Nikon & Tapsan "Parhaita päiviä" vuonna 2009. Rutilus Music aloitti uudelleen toimintansa vuoden 2017 alussa.
Albumit
Singlet


title: Käräjäkunta

text: Käräjäkunta on Suomessa vuoteen 1993 käytössä ollut nimitys, joka tarkoitti kihlakunnanoikeuden tuomiopiiriä. Käräjäkunnan alue käsitti yhden tai useamman kunnan alueen. Kihlakunnantuomarin tuomiokunnaksi kutsuttu virka-alue käsitti yhden tai useamman käräjäkunnan. Kihlakunnanoikeus oli yleinen alioikeus muissa kuin vanhoissa kaupungeissa, joissa toimi raastuvanoikeus. Kihlakunnanoikeudet korvattiin 1993 käräjäoikeuksilla.


title: Käräjäkunta

text: Muinaisessa Ruotsissa kihlakunnantuomarin virka-alueena oli kihlakunta, joka muodosti yhden käräjäkunnan. Sen sijaan Suomessa kihlakunta muodostui useasta hallintopitäjästä, joista jokainen muodosti oman käräjäkunnan. Kun Suomessa otettiin käyttöön kihlakunnantuomarin virka-alueena tuomiokunta, käräjäkunnasta tuli tuomiokunnan osa, johon kuului yksi tai useampi kunta.


title: Käräjäkunta

text: 1930-luvulla Suomi oli jaettu oikeudenkäyttöä varten 65 tuomiokuntaan ja 252 käräjäkuntaan. Jokaisessa tuomiokunnassa oli kaksi tai useampia käräjäkuntia ja jokaisessa käräjäkunnassa oma kihlakunnanoikeus. Vuonna 1962 Suomessa oli 73 tuomiokuntaa ja 166 käräjäkuntaa.


title: Katy Hudson (albumi)

text: Katy Hudson on yhdysvaltalaisen laulaja Katy Perryn vuonna 2001 julkaisema gospel-albumi. Perry julkaisi albumin oikealla nimellään Katy Hudson, myöhemmin hän otti taiteilijanimekseen Katy Perryn, jotta häntä ei sekoitettaisi näyttelijä Kate Hudsoniin.


title: Katy Hudson (albumi)

text: Katy Hudson -albumi julkaistiin Perryn ollessa 16-vuotias, ja on hänen ensimmäinen albuminsa. Perry on säveltänyt itse neljä albumin kappaleista, ja osallistunut myös muiden kappaleiden tekemiseen. Albumilta julkaistiin singlenä kappale "Trust in Me".


title: Välikäräjät

text: Välikäräjät on Suomessa vuoteen 1980 käytössä ollut kihlakunnanoikeuden istunto, joka pidettiin varsinaisten käräjien eli syys- ja talvikäräjien lisäksi. Välikäräjiä järjestettiin esimerkiksi kesällä, silloin kun oli vangittuja henkilöitä syytettynä. Vangittu tuli lain mukaan viedä oikeuden tutkittavaksi kaupungissa 8 vuorokauden ja maalla yhden kuukauden aikana. Välikäräjät määräsi pidettäväksi kihlakunnantuomari, joka ilmoitti asiasta viralliselle syyttäjälle, jotta tämä kutsuisi lautakunnan kokoon. Rikosjuttujen lisäksi välikäräjillä voitiin käsitellä myös riita- ja siviiliasioita, kuten kiinnityksiä ja lainhuutoja, jos asianosaiset pyysivät ja vastasivat kustannuksista. Välikäräjistä säädettiin vuoden 1734 lain oikeudenkäymiskaaren 4 luvussa, joka kumottiin lailla 396/1980, joka tuli voimaan vuoden 1981 alussa.


title: Super Mario Galaxy 2

text: Super Mario Galaxy 2 on Nintendon kehittämä ja alun perin vuonna 2010 Wiille julkaisema tasohyppelypeli. Se kuuluu "Mario"-pelisarjaan ja on edeltäjänsä "Super Mario Galaxyn" suora jatko-osa.


title: Super Mario Galaxy 2

text: Edeltäjänsä "Super Mario Galaxy"n tavoin "Super Mario Galaxy 2"ssa ollaan avaruudessa. Kentät koostuvat useista pienistä planeetoista, joita pitkin liikutaan. Ideana on päästä Voimatähden luo jokaisen kentän lopussa. Kentistä löytyy erilaisia vihollisia ja esineitä, joita pelaaja voi käyttää. Joidenkin kenttien lopussa pomovastus. Pelistä pitää aluksi kerätä yhteensä 120 Voimatähteä, jonka jälkeen tulee mahdollisuus kerätä 120 Vihreää tähteä, jotka on piilotettu kenttiin. Näiden keräämisen jälkeen tulee vielä kaksi tähteä kerättäväksi pelin viimeisestä galaksista.


title: Super Mario Galaxy 2

text: "Super Mario Galaxy 2":ssa on useita uusia lisävoimia. Pelistä löytyy pilvikukka, jonka avulla Mario voi liikkua ilmassa luomalla alleen pilviä, sitten on kivisieni, jolla hän pystyy vierimään kivenjärkäleen tavoin ja aiheuttamaan tuhoa. Pelissä on myös uusi esine, pora, jolla Mario voi porautua planeettojen läpi. "Super Mario Galaxy 2":ssa pääsee ratsastamaan myös Yoshilla. Sillä on pelissä kolme erikoiskykyä: todella nopea juokseminen syömällä chilipepperonin, ilmassa leijuminen ilmapallomaisena ja kyky nähdä näkymättömiä tasanteita syömällä hehkuvan hedelmän.


title: Super Mario Galaxy 2

text:
Pelissä on myös edeltäjänsä tavoin kaksinpeli, jossa toinen pelaaja voi auttaa ensimmäistä pelaajaa. Hän voi yhdellä Wii Remotella mm. tuhota vihollisia, kerätä tähtipaloja ja kolikoita.
Pelin erikoisuutena on viidennessä maailmassa, Shiverburg Galaxy-nimisellä tasolla olevat kolme puumaista haamua.Niistä ei kerrota mitään pelissä, mutta joku oli saanut pelin tiedostoista selville nimen HellValleySkyTrees. Väitetysti betaversiossa tasonkin nimi oli Hell Valley.


title: Super Mario Galaxy 2

text: Peli alkaa samalla tavalla kuin ensimmäinen osa. Mario saa kutsun Prinsessa Peachilta Tähtifestivaaleihin, jotka järjestetään kerran vuosisadassa. Matkallaan Mario löytää ruohikosta nuoren Master Luman, joka antaa Mariolle voimia pelin ajaksi. Peachin linnalle saapuessaan Mario näkee jättikokoisen Bowserin, joka on ottanut Peachin vangikseen. Bowser lähtee linnan pihalta ja Mario aloittaa uuden seikkailun. Lumat johdattavat hänet ensimmäiseen galaksiin, "Sky Station Galaxyyn", ja sieltä kohti Bowserin linnaa.


title: Viranhaltija

text: Viranhaltija on Suomessa yleisesti johonkin virkaan nimitetty henkilö eli virkamies tai erityisesti henkilö, joka on virkasuhteessa kuntaan.


title: Viranhaltija

text: "Kunnallisesta viranhaltijasta annetussa laissa" viranhaltijalla tarkoitetaan henkilöä, joka on virkasuhteessa kuntaan.


title: Viranhaltija

text: Ennen kunnallisesta viranhaltijasta annetun lain (viranhaltijalaki) säätämistä viranhaltijoista säädettiin kuntalaissa ja kunnallisen viranhaltijan palvelussuhdeturvasta annetussa laissa (28.6.1996/484). Vuoden 1976 kunnallislain mukaan viranhaltijat olivat a) virkojen vakinaisia haltijoita eli vakinaisia viranhaltijoita, b) virkojen väliaikaisia hoitajia eli viransijaisia tai avoimen viran hoitajia tai c) tilapäisiä viranhaltijoita. Tästä jaosta luovuttiin viranhaltijalain säätämisen yhteydessä siten, että viranhaltija otetaan virkasuhteeseen joko toistaiseksi tai määräajaksi.


title: Viranhaltija

text: Kuntalain mukaan tehtävää, jossa käytetään julkista valtaa, hoidetaan virkasuhteessa. Viranhaltijoiden asema eroaa kunnan työntekijöiden asemasta siinä, että heidän palvelussuhteensa on julkisoikeudellinen, ja heidän asemansa määräytyy eri lakeihin sisältyvien erityisten säännösten mukaan. Viranhaltija otetaan virkasuhteeseen toistaiseksi tai määräajaksi.


title: Viranhaltija

text: Viranhaltija on vastuussa vahingosta, joka on aiheutunut hänen virheellisestä menettelystään. Perustuslain 118 §:n mukaan virkamies vastaa virkatoimiensa lainmukaisuudesta.


title: Viranhaltija

text: Valtion virassa olevia henkilöitä kutsutaan virkamiehiksi, ja heidän asemaansa sääntelee valtion virkamieslaki.


title: Jaakko Korjus

text: Jaakko Vilho Korjus (29. huhtikuuta 1926 Sakkola – 29. tammikuuta 1998 Hämeenlinna) oli suomalainen toimittaja ja kirjailija. Hän käytti myös nimimerkkiä "Taisto Saarinen".


title: Jaakko Korjus

text: Korjus työskenteli useissa kokoomuslaisissa maakuntalehdissä muun muassa toimittajana ja toimituspäällikkönä Hämeen Sanomissa 1954-1964, artikkelitoimittajana (toinen toimittaja) Karjalaisessa 1970-luvun puoliväliin asti, hallinnollisena toimituspäällikkönä Uudessa Suomessa ja Kauppalehdessä sekä päätoimittajana Vaasa-lehdessä 1981–1984. Korjus oli myös kriitikko ja kulttuuripoliittinen vaikuttaja. Hän oli 1970-luvulla Yleisradion ohjelmaneuvoston yhteistyöelinten monivuotinen puheenjohtaja ja hallintoneuvoston jäsen. Hän oli keskeisiä henkilöitä ns. Joensuun teatterisodassa 1971.


title: Jaakko Korjus

text: Korjus kirjoitti useita suomalaisten SS-vapaaehtoisten historiaan liittyneitä teoksia ("Otsassa kuoleman kuva", "Wikingin hurjat", "Hautaristinä koivupuu", "Kuka joskus palata voi", "Kaikki alkaa ja loppuu", "Haudat siellä kaukana", "Helvetti valloillaan").


title: HMS Hero (H99)

text: HMS Hero (viirinumero H99) oli Britannian Kuninkaallisen laivaston H-luokan hävittäjä, joka palveli toisessa maailmansodassa. Alus siirrettiin 1943 Kanadan laivastolle nimellä "HMCS Chaudière".


title: HMS Hero (H99)

text: Alus tilattiin 13. joulukuuta osana vuoden 1934 laivasto-ohjelmaa Parsons Marine Steam Turbine Companylta, joka hankki sen rungon Vickers-Armstrongilta Newcastlesta. Aluksen valmistuskustannukset tehdyn tarjouksen perusteella olivat 249858 puntaa ilman Amiraliteetin toimittamia ase- ja viestijärjestelmiä.


title: HMS Hero (H99)

text: "HMS Hero" liitettiin palvelukseen otettaessa H-luokan aluksista muodostettuun Välimeren laivaston 2. Hävittäjälaivueeseen, jossa se palveli edelleen toisen maailmansodan alkaessa. Alus oli huollettavana kotimaassa kesällä 1939.


title: HMS Hero (H99)

text: "HMS Hero" määrättiin lokakuussa yhdessä "HMS Hardyn", "HMS Hostilen" ja "HMS Hastyn" kanssa Force K:hon Freetowniin etsimään Saksan laivaston saarronmurtajia Etelä-Atlantilta. Osasto lähti 5. lokakuuta Gibraltarilta.


title: HMS Hero (H99)

text: "HMS Hero" palasi tammikuussa 1940 Gibraltarille huoltoon. Alus määrättiin helmikuussa kuitenkin kotimaahan modernisoitavaksi, minkä vuoksi se palasi kotimaahan. Se liittyi 7. helmikuuta yhdessä "HMS Broken", "HMS Veloxin", "HMS Versatilen", "HMS Winchesterin" ja sluuppi "HMS Enchantressin" kanssa Gibraltarille matkaavaan saattueeseen OG17F suojaksi. Alus matkasi Portsmouthiin, jossa se siirrettiin 15. helmikuuta telakalle.


title: HMS Hero (H99)

text: "HMS Hero" palasi palvelukseen 16. maaliskuuta, minkä jälkeen se liittyi Kotilaivastoon liitettyyn laivueeseensa Scapa Flowssa. Alus määrättiin 31. maaliskuuta esittämään "HMS Hyperionin" kanssa miinanlasku Pohjois-Norjaan (operaatio Wilfred). Alus suojasi 5. huhtikuuta taisteluristeilijä "HMS Renownia" yhdessä hävittäjien "HMS Greyhoundin", "HMS Glowwormin" ja "HMS Hyperionin" kanssa. Alus erkani seuraavana päivänä osastosta tankatakseen ennen Pohjois-Norjaan siirtymistä. Vaikea sää kuitenkin viivästytti lähtöä.


title: HMS Hero (H99)

text: "HMS Hero" teki 8. huhtikuuta valemiinoitteita öljytynnyreillä, minkä jälkeen se jäi varoittamaan alueen meriliikennettä miinoitteesta. Se palasi Sullom Voeen tankkaamaan Norjan laivaston "Sleipnerin" vapautettua sen miinoitteen valvonnasta. Alus liittyi seuraavana päivänä laivueeseensa tukemaan Norjan maihinnousuja operaatio Rupertissa.


title: HMS Hero (H99)

text: "HMS Hero" suojasi 13. huhtikuuta Narvikin toisessa taistelussa taistelulaiva "HMS Warspitea" yhdessä "HMS Icaruksen", "HMS Foxhoundin", "HMS Cossackin", "HMS Bedouinin", "HMS Punjabin", "HMS Kimberleyn", "HMS Foresterin" ja "HMS Eskimon" kanssa. Alus upotti Rombaksfjordissa torpedoimalla Saksan laivaston hävittäjän "Z18 Hans Lüdemannin", minkä jälkeen se joutui irrottautumaan taistelusta polttoaineen ja ammusten puutteen vuoksi.


title: HMS Hero (H99)

text: "HMS Hero" suojasi 24. huhtikuuta "HMS Warspitea" Narvikin tulituksen aikana. Alus osallistui toukokuun alussa Norjan rannikon valvontaan enne siirtoaan Välimerelle. Alus lähti 17. toukokuuta Plymouthista yhdessä muiden siirrettävien alusten kanssa kohti Aleksandriaa.


title: HMS Hero (H99)

text: "HMS Hero" osallistui 9. heinäkuuta taisteluun Italian laivastoa vastaan, kun saattue Gibraltarilta LÄhi-Itään oli uhattuna. Alus suojasi "HMS Warspitea" Calabrian taistelussa.


title: HMS Hero (H99)

text: "HMS Hero" määrättiin 17. heinäkuuta partioimaan Kreetan pohjoispuolella. Alus havaitsi 19. heinäkuuta Italian laivaston risteilijäosaston, minkä jälkeen se houkutteli ne "HMS Havockin" suojaaman Australian laivaston risteilijän "HMAS Sydneyn" luokse. Seuranneessa Cape Spadan taistelussa "Bartolomeo Colleoni" upposi.


title: HMS Hero (H99)

text: "HMS Hero" siirrettiin 22. elokuuta Gibraltarille Force H:hon yhdessä "HMS Hostilen", "HMS Nubianin" ja "HMS Mohawkin" kanssa avustamaan täydennysten siirtoa Aleksandriaan. Matkalla Gibraltarille "HMS Hero" pelasti 28. elokuuta Boninniemimaan edustalla miinaan ajaneen "HMS Hostilen" eloonjääneet, minkä jälkeen se upotti pahoin vaurioituneen aluksen torpedoimalla. "HMS Hero" laski eloonjääneet maihin Maltalla, minkä jälkeen se jatkoi matkaansa Gibraltarille. "HMS Hero" liitettiin 30. elokuuta operaatio Hatsin Force F:ään suojaamaan laivastoa.


title: HMS Hero (H99)

text: Saattue kohtasi 2. syyskuuta Välimeren laivaston Pantellarian edustalla. Alus oli lokakuun huollettavana Maltalla. Alus palasi palvelukseen marraskuun alussa ja se liitettiin 6. marraskuuta operaatio MB8:n saattueen MW3 kaukosuojausosastoon. Alus erkani saattueesta 10. marraskuuta liittyen "HMS Illustriousin" suojaksi koottuun osastoon, jonka tehtävänä oli hyökätä Italian laivaston sotasatamaan Tarantossa. Alus palasi 14. marraskuuta osaston mukana Aleksandriaan.


title: HMS Hero (H99)

text: "HMS Hero" suojasi 23. marraskuuta saattuetta MW4 operaatiossa MB9 yhdessä "HMS Hastyn", "HMS Havockin", "HMS Hyperionin", "HMS Ilexin", "HMAS Vampiren", "HMAS Vendettan" ja "HMAS Voyagerin" kanssa. Saattue saapui 26. marraskuuta Maltalle. Osasto suojasi saattueen ME4 Maltalta Egyptiin.


title: HMS Hero (H99)

text: "HMS Hero" osallistui 16. joulukuuta Maltalle matkaavan saattueen MW5 ja Egyptiin palaavan saattueen ME5 suojaamiseen. Alus määrättiin 20. joulukuuta siirtymään Gibraltarille. Se suojasi matkalla taistelulaiva "HMS Malayan" ja kahden tyhjän rahtialuksen muodostaman saattuetta MG1 Sisilian kapeikossa. Saattue saapui 24. joulukuuta Gibraltarille, jossa "HMS Hero" liitettiin 13. Hävittäjälaivueeseen. Alus osallistui seuraavana päivänä Saksan laivaston risteilijän "Admiral Hipperin" hajoittaman saattueen WS5 alusten etsimiseen.


title: HMS Hero (H99)

text: "HMS Hero" kohtasi 1. tammikuuta 1941 Vichyn Ranskan laivaston saattueen pakottaen sen Gibraltarille. Alus osallistui 7. tammikuuta operaatio Excessiin liitettynä Force F:ään. Alus liittyi uudelleen 10. tammikuuta Välimeren laivastoon, jonka mukana se saapui 15. tammikuuta Aleksandriaan.


title: HMS Hero (H99)

text: "HMS Hero" suojasi 20. tammikuuta "HMS Orionia" ja "HMS Bonaventurea" tuettaessa tykkitulella Tobrukin piirittäjiä. Alus osallistui 19. helmikuuta täydennysjoukkojen toimittamiseen Maltalle operaatio MC8:ssa. Osasto saapui 21. helmikuuta Maltalle, josta lähdettiin 23. helmikuuta paluumatkalle. Osasto saapui 25. helmikuuta Aleksandriaan.


title: HMS Hero (H99)

text: "HMS Hero" lähti 18. huhtikuuta Aleksandriasta Sudalahteen. Paluumatkalla oli tarkoitus suojata saattuetta ME7 Maltalta operaatiossa MD2. Alus suojasi 20. huhtikuuta Tripolin satamaa pommittaneita raskaita aluksia operaatiossa MD3. Seuraavana päivänä raskaat alukset palasivat Aleksandriaan. "HMS Hero" palasi 23. huhtikuuta hävittäjien mukana Aleksandriaan.


title: HMS Hero (H99)

text: "HMS Hero" matkasi Kalamataan Kreikkaan evakuoimaan liittoutuneiden joukkoja yhdessä "HMS Phoeben", "HMS Defenderin", "HMS Herewardin" ja "HMS Flamingon" sekä kahden kauppa-aluksen kanssa. Osasto joutui seuraavana päivänä ilmahyökkäykseen ollessaan palaamassa Aleksandriaan, jolloin toinen kauppa-aluksista upposi. Alus evakuoi seuraavana päivänä uudelleen joukkoja Kalamatasta palaten 29. huhtikuuta Aleksandriaan.


title: HMS Hero (H99)

text: "HMS Hero" suojasi 6. toukokuuta laivaston mukana Tiikeri-saattuetta operaatiossa MD4. Alus palasi 9. toukokuuta saattueen mukana Aleksandriaan. Se määrättiin 20. toukokuuta osallistumaan Kreetan puolustamiseen. Se irrotettiin 22. toukokuuta operaatiosta kuljettamaan Kreikan kuningas sekä muita viranomaisia turvaan Kreetalta Aleksandriaan, jonne se saapui seuraavana päivänä.


title: HMS Hero (H99)

text: "HMS Hero" laski 24. toukokuuta Sudalahteen erikoisjoukkojen sotilaita. Alus tuki kesäkuussa operaatioita Syyrian rannikolla operaatio Exporterissa. Se siirrettiin heinäkuussa rannikkolaivueeseen kuljettamaan täydennyksiä sekä tarvikkeita Tobrukiin. Alus teki 10. heinäkuuta ensimmäisen matkansa Tobrukiin.


title: HMS Hero (H99)

text: "HMS Hero" irrotettiin 24. syyskuuta rannikkolaivueesta ja se siirrettiin suojaamaan taistelulaiva "HMS Queen Elizabethia" operaatio Halberdin hämäysoperaatiossa. Alus palasi 30. syyskuuta Tobrukin kuljetuksiin.


title: HMS Hero (H99)

text: "HMS Hero", "HMS Encounter", "HMS Express", "HMS Abdiel" ja "HMS Latona" lähtivät 25. lokakuuta kuljettamaan joukkoja ja tarvikkeita Tobrukiin. Osasto joutui voimakkaaseen ilmahyökkäykseen, jolloin "HMS Latona" menetti liikuntakykynsä syttyen tuleen. Uppoavan aluksen miehistö siirtyi "HMS Heroon", joka kärsi rakenteellisia vaurioita kolmesta lähelle osuneesta pommista.


title: HMS Hero (H99)

text: "HMS Hero" siirrettiin Aleksandriassa telakalle korjattavaksi. Alus palasi joulukuussa palvelukseen suojaamaan saattueita itäisellä Välimerellä.


title: HMS Hero (H99)

text: "HMS Hero" osallistui 16. tammikuuta 1942 saattueen MW8A suojaamiseen operaatiossa MF3. Saattue suojaksi saapui 18. tammikuuta Maltalta Force K, minkä jälkeen Aleksandriasta saapunut osasto palasi kotisatamaan. Alus siirrettiin helmikuussa 22. Hävittäjälaivueeseen laivueita uudelleen organisoitaessa yhdessä "HMS Sikhin", "HMS Zulun", "HMS Legionin", "HMS Lancen", "HMS Livelyn", "HMS Havockin" ja "HMS Hastyn" kanssa.


title: HMS Hero (H99)

text: "HMS Hero" suojasi 22. helmikuuta laivueen mukana saattuetta MW10 operaatiossa MG1. Paluumatkalla alus osallistui Syrtinlahden toiseen taisteluun, minkä jälkeen se palasi Aleksandriaan. Alus irrotettiin saattueesta AT47 tutkimaan lentokoneen sukellusvenehavaintoa. Alus upotti Tobrukin koillispuolella Saksan laivaston sukellusvene "U-568":n yhdessä "HMS Eridgen" ja "HMS Hurworthin" kanssa ().


title: HMS Hero (H99)

text: "HMS Hero" ja "HMS Zulu" pelastivat 30. toukokuuta Aleksandrian edustalla sukellusvene "U-732":n upottaman sukellusveneiden emälaiva "HMS Medwayn" miehistön . Alus osallistui 13. kesäkuuta operaatio Vigorousiin ja se liittyi seuraavana päivänä saattueen MW11 suojaksi. Saattue joutui seuraavien päivien ilma- ja E-veneiden hyökkäysten kohteeksi, minkä vuoksi operaatio jouduttiin lopulta keskeyttämään. Alus palasi 16. kesäkuuta Aleksandriaan saattuen mukana.


title: HMS Hero (H99)

text: "HMS Hero" pelasti 17. elokuuta torpedoidun joukkojenkuljetusalus "Princess Marqueriten" eloonjääneet. Alus siirrettiin syyskuussa Adeniin Punaisenmeren saattueien suojaksi. Se kutsuttiin lokakuussa takaisin Aleksandriaan, jonne se siirtyi yhdessä hävittäjä "HMS Tetcottin" kanssa.


title: HMS Hero (H99)

text: "HMS Hero" osallistui 30. lokakuuta 60 merimailia koilliseen Port Saidista sukellusvene "U-559":n upottamiseen yhdessä "HMS Pakenhamin", "HMS Petardin", "HMS Dulvertonin", "HMS Hurworthin" ja "HMS Wellesleyn" sekä Kuninkaallisten ilmavoimien 42. laivueen kanssa. Alus määrättiin joulukuussa huollettavaksi kotimaahan.


title: HMS Hero (H99)

text: Alus valmistautui tammikuussa matkaamaan Hyväntoivonniemen reittiä kotimaahan. Alus suojasi helmikuussa ANZAC joukkoja takaisin kotimaahan kuljettavaa saattuetta Perimin ja Socotran välillä operaatio Pamfletissa. Alus vapautettiin maaliskuussa operaatiosta, minkä jälkeen se jatkoi matkaansa. Maaliskuussa alkoivat myös keskustelut aluksen lainaamisesta Kanadalle.


title: HMS Hero (H99)

text: "HMS Hero" siirrettiin huhtikuussa Portsmouthissa telakalle huollettavaksi sekä muutettavaksi sukellusveneidentorjuntahävittäjäksi. Alus siirrettiin 15. marraskuuta Kanadan laivastolle, joka otti sen palvelukseen nimellä "HMCS Chaudiere".


title: HMS Hotspur (H01)

text: HMS Hotspur (viirinumero H01) oli Britannian Kuninkaallisen laivaston H-luokan hävittäjä, joka palveli toisessa maailmansodassa.


title: HMS Hotspur (H01)

text: Alus tilattiin 13. joulukuuta 1934 Scotts Shipbuilding and Engineering Companyltä Greenockista osana vuoden 1934 laivasto-ohjelmaa. Aluksen köli laskettiin 27. helmikuuta 1935 ja se laskettiin vesille 23. maaliskuuta 1936. Aluksen valmistuskustannukset olivat 253 037 puntaa ilman Amiraliteetin toimittamia ase- ja viestijärjestelmiä.


title: HMS Hotspur (H01)

text: "HMS Hotspur" liitettiin palvelukseen otettaessa H-luokan aluksista muodostettuun Välimeren laivaston 2. Hävittäjälaivueeseen, jossa se palveli toisen maailmansodan alkuun saakka.


title: HMS Hotspur (H01)

text: "HMS Hotspur" matkasi 3. syyskuuta 1939 Sheernessistä liittyäkseen Välimeren laivastoon huollon jälkeen. Alus siirrettiin 6. syyskuuta Gibraltarille saavuttuaan Freetowniin etsimään saksalaisia kaappareita saarronmurtajia. Se siirrettiin 22. lokakuuta edelleen Länsi-Intian alueelle suojaamaan saattueita.


title: HMS Hotspur (H01)

text: "HMS Hotspur" palasi tammikuussa 1940 kotimaahan, jossa se matkasi Sheernessiin. Alus otettiin 18. tammikuuta Sheernessissä telakalle huollettavaksi. Se palasi palvelukseen maaliskuun alussa, minkä jälkeen se liittyi 6. maaliskuuta Scapa Flowssa laivueeseensa, joka oli liitetty Kotilaivastoon. Laivueen tehtävänä oli suojata saattueita sekä laivastoa luoteisen reitin alueella.


title: HMS Hotspur (H01)

text: "HMS Hotspur" määrättiin 31. maaliskuuta liittymään Force WV:hen suojaamaan miinanlaskua Vestfjordiin Norjan rannikolle. Alus purjehti 6. huhtikuuta Sullom Voesta kohdatakseen miinalaivat matkalla Norjaan. Se erosi Force WV:stä yhdessä "HMS Hardyn", "HMS Havockin" ja "HMS Hunterin" kanssa suojatakseen "HMS Eskiä", "HMS Impulsiveä", "HMS Icarusta" ja "HMS Ivanhoeta" miinojenlaskussa. Alus liittyi seuraavana päivänä miinoituksen päätyttyä taisteluristeilijä "HMS Renownin" suojaksi. "HMS Hotspur" oli mukana kohdattaessa Saksan laivaston taisteluristeilijä "Scharnhorst". Alus erkani pian kohtaamisen jälkeen osastosta huonon sään vuoksi liittyen laivueeseensa Vestfjordissa.


title: HMS Hotspur (H01)

text: "HMS Hotspur" osallistui laivueen mukana seuraavana päivänä Narvikin ensimmäiseen taisteluun. Alukseen osui useita laukauksia, jotka aiheuttivat pahoja vaurioita ja muuttaen aluksen palveluskyvyttömäksi. Aluksen kattilahuone No2 tuhoutui ja sähköt katkesivat. Alus kolaroi pian tämän jälkeen "HMS Hunterin" kanssa, jolloin yhteenkytkeytyneet alukset joutuivat keskitettyyn tuleen. Taistelussa sai surmansa kolmetoista miehistönjäsentä.


title: HMS Hotspur (H01)

text: "HMS Hostile" hinasi 10. huhtikuuta pahoin vaurioituneen "HMS Hotspurin" Lofooteille. Aluksella aloitettiin 12. huhtikuuta Skjelfjordissa tilapäiskorjausten tekeminen ja se kykeni 19. huhtikuuta aloittamaan matkansa Chathamiin.


title: HMS Hotspur (H01)

text: "HMS Hotspur" siirrettiin 2. toukokuuta korjattavaksi telakalle. Alus määrättiin kesäkuussa siirtymään Gibraltarille 13. Hävittäjälaivueeseen suojaamaan Atlantin saattueita sekä Force H:ta. Alus palasi palvelukseen 16. heinäkuuta, jolloin se aloitti valmistautumisen siirtoon Gibraltarille. Se aloitti 24. heinäkuuta matkan Gibraltarille yhdessä lentotukialus "HMS Arguksen" sekä hävittäjien "HMS Encounterin" ja "HMS Greyhoundin" kanssa. Osasto suojasi samalla "SS Reina del Pacificoa" ja "SS Clan Fergusonia" Hyväntoivonniemenreitin alkuosan. Gibraltarille saavuttuaan alus suojasi "HMS Argusta" toimitettaessa 30. heinäkuuta lentokonetäydennystä Maltalle (operaatio Hurry).


title: HMS Hotspur (H01)

text: "HMS Hotspur" suojasi 2. elokuuta operaatio Hurrystä vapauduttuaan lentotukialus "HMS Ark Royalia" sen lentokoneiden iskiessä Cagliarin lentotukikohtaan operaatio Crushissa. Alus suojasi 30. elokuuta Force H:n mukana taistelulaiva "HMS Valiantin", lentotukialus "HMS Illustriousin", risteilijöiden "HMS Calcutta" ja "HMS Coventry" siirtoa Välimeren laivastoon Aleksandriaan (operaatio Hats).


title: HMS Hotspur (H01)

text: "HMS Hotspur" palasi 3. syyskuuta Gibraltarille Force H:n mukana vapauduttuaan operaatio Hatsistä. Aluksen ollessa 11. syyskuuta Gibraltarin edustalla partiomatkalla se havaitsi Vichyn Ranskan laivaston risteilijöiden menevän Dakarin satamaan.


title: HMS Hotspur (H01)

text: "HMS Hotspur", "HMS Gallant" ja "HMS Griffin" upottivat 18. lokakuuta Alboran saaresta kaakkoon Italian laivaston sukellusveneen "Lafolen". Alus kärsi lieviä vaurioita ajettuaan sukellusveneen päälle. Se siirrettiin 22. lokakuuta telakalle korjattavaksi. Alus määrättiin 20. marraskuuta Maltalle telakalle lopullisia korjauksia varten.


title: HMS Hotspur (H01)

text: "HMS Hotspur" suojasi 25. marraskuuta risteilijöitä "HMS Manchester" ja "HMS Southampton" niiden siirtyessä Välimeren laivastoon (operaatio Collar). Matkan kuluessa alus osallistui 27. marraskuuta Spartiventon taisteluun, joka päättyi ratkaisemattomana. Alus otettiin 29. marraskuuta Maltalla telakalle.


title: HMS Hotspur (H01)

text: "HMS Hotspur" palasi palvelukseen 20. helmikuuta 1941, jolloin se määrättiin Välimeren laivaston 2. Hävittäjälaivueeseen Aleksandriaan. Alus suojasi 15. maaliskuuta "HMS Warspitea", "HMS Barhamia", "HMS Valiantia" ja "HMS Formidablea" osaston siirtyessä Sudanlahteen torjumaan mahdollista Italian laivaston siirtymistä Aegeanmerelle. Se osallistui 17. maaliskuuta Matapanin taisteluun.


title: HMS Hotspur (H01)

text: "HMS Hotspur" suojasi huhtikuussa Aleksandrian ja Pireuksen välisiä saattueita. Alus evakuoi 24. huhtikuuta liittoutuneiden joukkoja Nauphiasta yhdessä "HMS Calcutan", "HMS Isiksen" ja "HMS Diamondin" kanssa. Aluksiin siirtyi kaikkiaan noin 1000 sotilasta.


title: HMS Hotspur (H01)

text: "HMS Hotspur" palasi 1. toukokuuta laivastoon evakuointien päätyttyä. Alus suojasi 6. toukokuuta laivastoa operaatio Tiikerissä, josta se erkani seuraavana päivänä suojatakseen risteilijä "HMS Ajaxia" yhdessä "HMS Imperialin" ja "HMS Havockin" kanssa. Alus tulitti Bengasia osaston mukana. Alus palasi 12. toukokuuta Aleksandriaan laivaston mukana.


title: HMS Hotspur (H01)

text:
"HMS Hotspur" määrättiin 20. toukokuuta etsimään saksalaisten miehittämiä veneitä Kreetan edustalta. Alus etsi 24. toukokuuta veneitä tuloksetta yhdessä
"HMS Ajaxin", "HMS Didon", "HMS Isiksen" ja "HMS Imperialin" kanssa. Se tuki seuraavana päivänä Kreetan puolustusta.


title: HMS Hotspur (H01)

text:
"HMS Hotspur" oli 28. toukokuuta evakuoimassa Heraklionista 4000 sotilasta osana Force B:tä. Alus erkani seuraavana päivänä osastosta suojatakseen pelastusalusten paluumatkan, kun siihen oli siirretty
"HMS Imperialin" evakuoimat sotilaat ja miehistön. "HMS Imperialin" peräsin oli vaurioitunut lähelle osuneesta pommista. Alus upotti vaurioituneen aluksen kahdella torpedolla.


title: HMS Hotspur (H01)

text: "HMS Hotspur" evakuoi 31. toukokuuta Spakhiasta jäljelle jääneet sotilaat yhdessä "HMS Manxmanin" ja "HMS Phoeben" kanssa. Osasto joutui ilmahyökkäykseen sekä meno- että paluumatkalla, mutta alukset selvisivät ilman suuria tappioita.


title: HMS Hotspur (H01)

text: "HMS Hotspur" ja "HMS Janus" siirrettiin heinäkuussa tukemaan Syyrian operaatioita. Alukset karkottivat kaksi Vichyn Ranskan laivaston hävittäjää, jotka tulittivat australialaisia joukkoja (operaatio Exporter). Alus siirrettiin heinäkuussa Rannikkolaivueeseen huoltamaan ja tukemaan Tobrukin varuskuntaa.


title: HMS Hotspur (H01)

text: "HMS Hotspur" suojasi 24. marraskuuta taistelulaivoja "HMS Queen Elizabethia", "HMS Barhamia" sekä "HMS Valiantia" etsittäessä tuloksetta Italian laivaston aluksia. Alus osallistui seuraavana päivänä Saksan laivaston sukellusvene "U-331":n torpedoiman "HMS Barhamin" miehistön pelastamiseen.


title: HMS Hotspur (H01)

text: "HMS Hotspur" joutui 29. marraskuuta Italian ilmavoimien torpedokoneiden hyökkäyksen kohteeksi ollessaan suojaamassa "HMS Naiadia" yhdessä "HMS Griffinin" kanssa. Osasto oli matkalla pommittamaan Dernaa. Alus selvisi vaurioitta.


title: HMS Hotspur (H01)

text: "HMS Hotspur" suojasi 23. joulukuuta saattuetta AT5. Se ja "HMS Hasty" jahtasivat viisi tuntia sukellusvene "U-79":ää, minkä jälkeen alukset tuhosivat vastustajansa ().


title: HMS Hotspur (H01)

text: "HMS Hotspur" suojasi tammikuussa 1942 laivaston mukana Maltalle matkannutta saattuetta operaatiossa MF3. Alus määrättiin helmikuussa siirtymään Itäiseen laivastoon.


title: HMS Hotspur (H01)

text: "HMS Hotspur" palveli edelleen Välimerellä, kunnes laivueiden uudelleen järjestelyn päätyttyä se aloitti 23. helmikuuta matkansa Ceylonille. Alus liitettiin 31. maaliskuuta "HMS Indomitablen", "HMS Formidablen", "HMS Cornwallin", "HMS Dorsetshiren", "HMS Enterprisen", "HMS Emeraldin" sekä viiden hävittäjän muodostamaan Force A:han.


title: HMS Hotspur (H01)

text: "HMS Hotspur" purjehti 1. huhtikuuta Force A:n mukana etsimään tuloksetta Keisarillisen Japanin laivaston osastoa, jonka sanottiin olevan matkalla Ceylonille. Tämän jälkeen alus suojasi Intian valtamerellä saattueita, kunnes se sai kesäkuussa määräyksen palata Välimeren laivaston 2. Hävittäjälaivueeseen.


title: HMS Hotspur (H01)

text: "HMS Hotspur" suojasi 12. kesäkuuta laivaston mukana Maltalle matkannutta saattuetta operaatio Vigorousissa. Saattue joutui 14. kesäkuuta ilmahyökkäyksen kohteeksi ja samalla saatiin tieto Italian laivaston merellä olosta. Saattue joutui seuraavana päivänä E-veneiden hyökkäyksen kohteeksi, jolloin HMS Hastyyn osui torpedo. "HMS Hotspur" upotti vaurioituneen aluksen torpedoimalla pelastettuaan miehistön. Alus palasi saattueen mukana Aleksandriaan, kun operaatio peruutettiin.


title: HMS Hotspur (H01)

text: "HMS Hotspur" siirrettiin heinäkuussa Adeniin, jossa se liittyi Itäiseen laivastoon suojaamaan saattueita sekä laivaston raskaita yksiköitä. Alus palveli vuoden lopun Adenissa.


title: HMS Hotspur (H01)

text: "HMS Hotspur" siirrettiin tammikuussa 1943 Etelä-Atlantille suojaamaan merenkulkua. Alus määrättiin helmikuussa huollettavaksi sekä muutettavaksi sukellusveneentorjuntakykyiseksi saattajaksi. Se aloitti 14. helmikuuta matkan Freetowniin, jonne saavuttuaan se liittyi kotimaahan matkaavaan saattueeseen. Se saapui 27. helmikuuta Plymouthiin, josta se jatkoi matkaansa Sheernessiin telakalle.


title: HMS Hotspur (H01)

text: "HMS Hotspurille" asennettiin telakalla ollessa sukellusveneentorjuntaheitin, merivalvontatutka tyyppiä 271 sekä radiopeilausjärjestelmä. Aluksen koeajojen päätyttyä 1. kesäkuuta se siirtyi Tobermoryyn koulutettavaksi.